text:
Djasabra
1 di sèptèmber
Christina Aguilera
Christina Aguilera ta un kantante kompositor ganadó di Grammy Award , ku ta konosí pa su bos fuerte i pa su éksitonan. Durante su karera e la bende mas ku 43 mion disko mundialmente. Aguilera tin 5 éksito number 1 riba Billboard Hot 100, i ta entre e tres damanan ku den tres desienia konsekutivo ta logra penetrá drenta puesto haltu(añanan ‘90, ‘00 i ‘10). E la gana 6 Grammy Awards, entre kua un Latin Grammy Award. Tambe e tin su strea riba Hollywood Walk of Fame i e ta tin e honor komo úniko artista bou di 30 di aparesé riba e lista di Rolling Stone magazine, ku e 100 kantantenan di mas grandi di tur tempu. Na 2011 Christina Aguilera a drenta mundu di televishon komo coach den e programa The Voice, e programa di NBC nominá pa Emmy Award. Aguilera a sigui usa su bos pa e bon kousa. For di 2009 e ta internashonalmente portabos di Yum! Brands' World Hunger Relief i a yuda rekoudá mas di 150 mion dòler pa e programa mundial di kuminda i otro instansianan pa kombatí hamber. 15 di yüni su di 6 disko Liberation lo sali, pa kua for di awor por hasi pedido.
Carlos Vives
E kantante kolombiano, kompositor i aktor Carlos Vives a bira famoso komo strea den telenovelanan kolombiano i portorikeño. Aunke ku ya na edat hóben el a saka tres álbum ku balada, musikalmente el a bira popular despues di haña un ròl na televishon di e papel di e kompositor di vallenato Rafael Escalona. El a kanta e piesanan den e mesun serie aki i el a haña ku e dos pistanan original di sonido di e serie a bira éksitonan nashonal. Despues di esaki a bai e masha bon mes ku su kareda musikal. Na 2001 el a risibí pa su álbum Déjame Entrar su promé Grammy Award dor di ta e mihó Traditional Tropical Latin Album (Album tropikal tradishonal latino). Vives ta kombiná vallenato tradishonal ku elementonan di rock i e ta sigui saka álbum eksitoso. Ademas e ta hasi regularmente gira i e ta usa su eksperensia i konosimientu komo guía den e vershon kolombiano di The Voice. Na 2017 el a saka su di 15° álbum Vives, ku tin riba dje e éksito La Bicicleta, huntu ku e kantante femenina Shakira.
Grace Jones
Ku éksitonan grandioso manera Seen That Face Before, La Vie En Rose, Pull Up To The Bumper i To The Rhythm Grace Jones tabata esun ku indudablemente tabata definí den añanan ’80 músika pòp i tambe dancescene (esena di baile). Danki na e video klepnan ku semper a kompañá e diva akí ku a nase na Jamaica i ku semper tabata presente riba pantalla di e programanan di televishon MTV. Tambe el a aktua den pelíkulanan manera A Vieuw To A Kill (James Bond) i a duna inspirashon na e artista Andy Warhol. Ku su ‘look’ andrógina i un mirada mortífero e tabata di gran influensha riba artistanan manera Annie Lennox i tambe e artista Lady Gaga. El a hasi anotashonnan tres aña pasá den su autobiografía I’ll Never Write My Memoires tokante su bida ku tabata kontené hopi agitashon i konmoshon. Su último álbum Hurricane ta data ya for di 2008, pero loke Jones no ta hasi ta sinta ketu: di e manera akí el a hasi un gira zomer pasá pa partisipá na festivalnan europeo i el a traha na aña 2017 huntu ku e banda virtual britániko Gorillaz. Definitivamente e kantante/aktris/supermodelo/íkono di estilo Grace Jones te ainda no a skirbi e último kapítulo.
CeeLo Green
E kantante CeeLo Green nos konosé mihó komo artista solista, aunke tin bastante fanátiko ku gran plaser ta mira bèk na e tempu kaminda el a bira famoso komo e parti mitar di Gnarls Barkley; i e otro parti mitar ta e produktor famoso Danger Mouse. E piesa Crazy a logra pone e duo di soul akí riba mapa musikal na aña 2005; e éksito monstruoso akí ku a keda koroná ku un Grammy i entre tanto tin su propio página Wiki ku ta mas largu ku un di kualke artista! Aunke ku ofisialmente Gnarls Barkley nunka a keda eliminá i desolvé, su di dos i último álbum tin e fecha di for di dies aña pasá. Ku su zonido di bos i timbre altu ku ta algu úniko CeeLo Green a demostrá for di e fecha ei ku e por para riba su mes pianan, loke ta duna testimonio den su disko sengel ku a resultá den un éksito musikal rotundo titulá Fuck You! (2010), i ku esaki el a alkansá puesto number un riba e lista di e mihó kuarentanan di Hulanda.
KC & The Sunshine Band
KC and the Sunshine Band ta un asina yamá banda merikano di estilo ‘disco’ – i banda di estilo funk ku a haña su nòmber di fam di e fundadó Harry Wayne Casey (KC) i ku e nòmber di kariño di e estado di kas esta Florida (the Sunshine state; e estado kaminda solo ta bria). Despues ku nan a debutá na aña 1973 e banda a bira konosí i tambe popular ku vários número ku a bin resultá di bira éksitonan rotundo, entre otro That’s The Way (I Like It), (Shake,Shake,Shake) Shake Your Booty, Keep It Comin’Love, Get Down Tonight, Please Don’t Go i Give It Up. Nan tabata e promé akto despues di e banda ingles The Beatles na aña 1964 ku denter di un periodo di diesdos luna a anotá kuater promé puesto di disko singel den e kategoria di pòp.
Burt Bacharach
Kasi henter mundu konosé konsientemente o inkonsientemente un kansion skirbí pa Burt Bacharach. E maestro kompositor a komponé mayoria di su klásikonan huntu ku e skirbidó di teksto Hal David. Piesanan manera Walk On By, What The World Needs Now Is Love i I Say a Little Prayer ta un muestra chikitu di e repertorio grandioso di e leyenda bibu.
Michel Camilo Trio
Pianista i kompositor Michel Camilo, mirá pa hopi hende komo e embahador di jazz latino ya tin basta tempu ta move den muzik. E ta prosedente di un famia musikal kaminda el a kohe pa toka primeramente akordeon, pa despues mustra un interes pa piano di su tawela. Na edat di sinku aña el a komponé su promé kansion,. Ora el a yega edat di 25 Camilo a muda di República Dominicana pa New York kaminda a lanta e interes pa muzik di jazz. Den añanan 80 el a kosechá tantu éksito komersial komo elogio pa su dominio pa e teklado virtuoso di piano. Despues di esei a sigui hopi konsierto riba tarimanan prestigioso i na 2003 el a risibí un premio Grammy pa su álbum Live At The Blue Note. Camilo realmente ta un lisimbein musikal, e ta alkansá halturas ekstremada den un okupashon di un gran orkesta, pero tambe durante su resitalnan como solista i ku su trio ku kua e ta bishitá Kòrsou.


c: text/html

text:
Filomena MAVO is a junior high school. Our page is to keep our followers informed and to promote educational and school related projects.
Werkend zoals gewoonlijk
Filomena Mavo Aruba a sera su aña escolar cu un tremendo end of the schoolyear celebration "full fout" edition. Alumnonan a pasa un rato ameno serando e aña escolar 2020/2021. Nos di Filomena College Mavo ta desea tur nos alumnonan un bon vakantie .
Kiwanis Builders Club of Filomena Mavo Aruba ta organisa un tremendo speurtocht " bini ta Tim" pa nos alumnonan diadomingo awo 4 di juli 2021 saliendo 4 pm for di Filomena College MAVO. Por inscribi via e link aki https://forms.gle/M9rVkxBTt1yYbDTW6 of via 5687256.
Kiwanis Builders Club of Filomena Mavo Aruba ta organisa un tremendo speurtocht " bini ta Tim" pa nos alumnonan diadomingo awo 4 di juli 2021 saliendo 4 pm for di Filomena College MAVO. Por inscribi via e link aki https://forms.gle/M9rVkxBTt1yYbDTW6 of via 5687256.
Aruba Doet Filomena Mavo Aruba 2021. ARUBA DOET
Hopi danki na tur artista cu a bin duna nos alumnonan di Filomena College MAVO un 'taste' di nan arte! TREMENDO VIBE!
Nos team completo di Filomena College MAVO kier a manda nos mihor deseonan pa nos examenkandidaten cu awe ta start cu nan examen periode. Ban p'e Filomenales! Boso ta FENOMENAL!
Exito na tur studiante di nos scolnan ruman: Colegio San Agustin, Colegio San Antonio, La Salle College y Maria College Mavo.
y sin laga afo, tur studiante di Aruba! Exito!
Nos team completo di Filomena College MAVO kier a manda nos mihor deseonan pa nos examenkandidaten cu awe ta start cu nan examen periode. Ban p'e Filomenales! Boso ta FENOMENAL!
Exito na tur studiante di nos scolnan ruman: Colegio San Agustin, Colegio San Antonio, La Salle College y Maria College Mavo.
y sin laga afo, tur studiante di Aruba! Exito!
Un bon iniciativa di Fundacion Pa Nos Muchanan pa mayornan
" Ami tambe ta importante" cuido propio pa mi por cuida un otro.
Fundacion Pa Nos Muchanan kier invita tur mayor pa participa na nos Webinar "Ami tambe ta importante: Cuido propio pa por cuida un otro"
Please uza e link pa registra pa e webinar:
https://docs.google.com/forms/d/e/1FAIpQLScp6TmfBdyLxO4VDW_Jwo7zhijpXfhCj8cQxbO2CpqEoS3IUw/viewform?usp=sf_link
Nos ta sumamente contento pa ta e prome scol secundario na San Nicolaas pa start cu e programa di Kiwanis Builders Club pa nos alumnonan. Sigur un tremendo oportunidad pa e desaroyo personal di nos alumnonan! Danki Kiwanis San Nicolaas!
Nos dushi scol ta smile... poco poco pero sigur! Dankje AFAS Caribbean
Manera tur aña, nos kier a recorda tur mayor cu e temporada pa reinscribi boso yiu pa aña escolar 2021-2022 ta habri.
Aki bou ta haya e instruccion con pa haci esaki.
Pa por reinscribi, mester cancela tur cuenta pendiente di e aña escolar 2020-2021.
Si tin cualkier pregunta of duda por tuma contacto cu scol na 5845156 of na nos whatsapp line cu ta 5656141 di 7.30 am pa 1.00 pm.
Saludos,
Directorado di FCM
Manera tur aña, nos kier a recorda tur mayor cu e temporada pa reinscribi boso yiu pa aña escolar 2021-2022 ta habri.
Aki bou ta haya e instruccion con pa haci esaki.
Pa por reinscribi, mester cancela tur cuenta pendiente di e aña escolar 2020-2021.
Si tin cualkier pregunta of duda por tuma contacto cu scol na 5845156 of na nos whatsapp line cu ta 5656141 di 7.30 am pa 1.00 pm.
Saludos,
Directorado di FCM
Apreciabel mayornan,
Manera cu a wordo indica den conferencia di prensa awe mainta, scolnan lo ta sera desde dialuna 29 di maart te cu dia 11 di april 2021. Solamente alumnonan cu tin un cita haci pa traha un toets cu nan falta, lo bin scol pa traha esakinan. Nos team di docentenan lo ta na scol en conexion cu rapportvergadering y mentoren lo tuma contacto cu mayornan desde diamars dia 30 di maart pa haci un cita virtual cu mayornan, pa e alumnonan cu ta bin na remarke pa esaki.
Diaranson dia 31 di maart, mayornan lo por download e rapport di nan yiunan for di riba e site: www.onderwijs-sas.com
Nos ta desea mayornan, nos alumnonan y nos team completo un temporada di paasvakantie saludabel.
Laga nos tene nos mes na e reglanan di DVG pa asina nos por start dia 12 di april yena cu salud y energia positivo.
Saludos cordial,
Raquel Lampe
Directora Filomena College MAVO
Apreciabel mayornan,
Manera cu a wordo indica den conferencia di prensa awe mainta, scolnan lo ta sera desde dialuna 29 di maart te cu dia 11 di april 2021. Solamente alumnonan cu tin un cita haci pa traha un toets cu nan falta, lo bin scol pa traha esakinan. Nos team di docentenan lo ta na scol en conexion cu rapportvergadering y mentoren lo tuma contacto cu mayornan desde diamars dia 30 di maart pa haci un cita virtual cu mayornan, pa e alumnonan cu ta bin na remarke pa esaki.
Diaranson dia 31 di maart, mayornan lo por download e rapport di nan yiunan for di riba e site: www.onderwijs-sas.com
Nos ta desea mayornan, nos alumnonan y nos team completo un temporada di paasvakantie saludabel.
Laga nos tene nos mes na e reglanan di DVG pa asina nos por start dia 12 di april yena cu salud y energia positivo.
Saludos cordial,
Raquel Lampe
Directora Filomena College MAVO
[03/19/21]
Apreciabel mayornan,
Mirando e situacion en coneccion cu Covid-19, nos kier haci un apelacion na tur mayor, pa keda recorda tur alumno pa mantene nan mes na e protocolnan stipula pa DVG.
Laga e alumno trese su handsanitizer, maske scol ta zorg pa nos tin tur materiaal pa limpiesa y hygiena den cada klas.
Locual cu ta preocupante ta cu tin algun alumno cu ta dicidi pa destrui nos materialnan den baño (baki pa pone habon likido) cu ta pa nan propio bienestar.
No lubida cu e alumno mester tin su tapaboca na tur momento cu ne y e mester ta bisti ariba di e nanishi pa asina e alumno ta mihor proteha.
Como ultimo punto mi kier a pidi tur mayor pa splica e alumno cu ora nan ta na scol, pa no tin contacto fisico manera cuminda otro cu brasa, leun riba otro of haci weganan di man. Nos ta atento riba esaki pero tog tin algun alumno cu no ta tene nan mes na e protocolnan aki.
Nos ta desea pa cada alumno y nan famia keda saludabel.
Hunto nos lo surpasa.
Saludos cordial,
Directorado di Filomena College MAVO
https://24ora.com/jean-carlo-espinal-a-bish*ta-filomena-college-mavo/
Jean Carlo Espinal a bish*ta Filomena College MAVO - 24ora.com Recientemente, Jean Carlo Espinal, riba invitacion di maestronan Maritza Koolman y Addonsito Croes den cuadro di Filomena Mavo su “Huki di Talento” y e materia KGL a brinda su talento unico den forma di palabranan di motivacion pa cu nan aña escolar. E klasnan di Ciclo Avansa 2 a keda positivam...
Nos di FCM-family ta buscando boluntario pa yuda nos cu e facelift di nos scol.
Filomena College ta un scol cu ta bay haci 75 aña di existencia y danki na AFAS nos tin e oportunidad pa den luna di maart/april nos duna nos scol un bista nobo. Click riba e link aki bou y registra pa yuda nos scol. @AFAS Caribbean @Kooyman Aruba #FCMfamily
AFAS project FCM "Volunteers do not necessarily have the time; they have the HEART"
Filomena College kier stimula studiantenan pa sali y demostra kico nan ta bon den dje. Esaki ta e motibo cu a bini cu e programa “Mi talento tambe ta conta”.#FCMfamily
https://24ora.com/mi-talento-tambe-ta-conta-ta-e-programa-nobo-di-filomena-college/?fbclid=IwAR3A8_OHYaihsq7aj1GszRFevZi8lU4fqpysDTtXl4H99vS30B9NPZGqug8
“Mi talento tambe ta conta” ta e programa nobo di Filomena College - 24ora.com Filomena College kier stimula studiantenan pa sali y demostra kico nan ta bon den dje. Esaki ta e motibo cu a bini cu e programa “Mi talento tambe ta conta”. Den un encuentro cu prensa e directora Raquel Lampe, a splica cu Filomena College no solamente kier encurasha nan alumnonan siña bon, e v...
Awe nos grupo di examen klas a haña un motivational afternoon di atletanan Chadwick Tromp, Randolph Oduber y Narciso Crook Danki pa tuma tempo pa nos hobenan.!
#betodaybetterthanyesterday #FCMfamily
Nos di Filomena College MAVO ta desea pueblo di Aruba un aña 2021 bendishona.🙌
https://youtu.be/fEJxUgHVWaI
Dande 2020- Raquel Lampe - Robert Maduro & Alma Folklorico. Musical new years blessing tradition of Aruba.
E famia completo di Filomena College MAVO ta desea abo y bo famia un bon pasco y un aña nobo yena cu bendishon , fe y speransa.
https://www.facebook.com/90426593874/posts/10158676751358875/
Danki Aruba Bank N.V. pa e bunita gesto. #togetherwearestronger#theycare
https://youtu.be/L0GWoGzzArM
Halloween NO dicon?
pastor Wuilder García
HALLOWEEN NO DICON??? MI NO TA CELEBRA HALLOWEEN PASOBRA MI DIOS TA SEÑOR DI BIDA (JUAN 14,6)
https://www.facebook.com/112878927151850/posts/161695782270164/
Danki Pastor Wuilder García pa e bish*ta y bunita palabranan.
"Balente ta esnan cu maske nan curason ta dolor por duna un otro un sonrisa"
Pa medio di e comunicado aki nos kier invita tur mayor pa un anochi informativo virtual.
Ciclo basico 1 - 13 di oktober 2020 pa 6:00 pm
Ciclo basico 2 - 15 di oktober 2020 pa 6:00 pm
Ciclo Avansa 1 - 14 di oktober 2020 pa 6:00 pm
Cicle Avansa 2 - 15 di oktober 2020 pa 6:00 pm
Nos scol a haya luz berde pa draai 100% bek (completo) na scol despues di vakantie di oktober! Aki ta sigui un par di punto di atencion!
**we don't own the rights to this music
Awe ta un dia cu nos di Filomena College MAVO kier a yama danki na henter nos team dinamico di FCM pero tambe na tur docente di Aruba.
Danki pa boso trabou, boso esfuerso y tur boso dedicacion specialmente durante e temponan dificil cu nos ta pasando aden. Tuma e vakantie aki pa sosega y dedica tempo na boso famia.
HAPPY TEACHER'S DAY!!
Awe ta un dia cu nos di Filomena College MAVO kier a yama danki na henter nos team dinamico di FCM pero tambe na tur docente di Aruba.
Danki pa boso trabou, boso esfuerso y tur boso dedicacion specialmente durante e temponan dificil cu nos ta pasando aden. Tuma e vakantie aki pa sosega y dedica tempo na boso famia.
HAPPY TEACHER'S DAY!!
Enseñansa for di cas: Con mi por saca e maximo di esaki?
Hopi alumno ta hayando les den un otro sorto di ‘klas’- nan cas. Pa nos alumnonan cu tin cu sigui lesnan na cas; nos tin algun tips pa yuda boso.
1. Traha un planning. Purba na mantene bo mes na un skema, manera na scol. Planea orario fiho pa bo tareanan di scol, tareanan pa yuda na cas y otro cosnan importante.
‘Parti bo dia manera ta na scol bo ta. Stipula e momento cu bo kier tin bo tareanan cla’- Katie, 15 aña
• Punto di reflexion: pakiko ta bon pa bo pone bo skema riba un papel y colg’e unda bo por wak e facilmente?
2. Desaroya disciplina propio. Un parti di bo crecemento pa bira adulto ta cu bo ta siña pa enfrenta retonan, asta ora bo no tin gana. No keda hala cosnan pa un otro momento!
‘ E desafio di mas grandi ta disciplina propio. E ta facil pa nos inventa cualkier excuus y bisa: mi ta haci mi tareanan di scol mas oro si. Pero despues esaki no ta bay pasa y despues abo ta cay atras cu bo lesnan’ – Alexandra, 16 aña.
• Punto di reflexion: si bo ta haci bo tareanan di scol tur dia ariba e mesun ora y na e mesun lugar, con esaki ta yudabo pa bo desaroya bo disciplina propio?
3. Scohe un bon lugar pa studia. Percura pa bo tin tur cos cu bo tin mester na momento cu bo ta bay traha bo tareanan di scol of studia. Bo lugar di studia mester ta comfortabel pero no dimas. Bo ta bay ta studiando y no ta momento di relahacion. Si bo no tin un lugar special pa studia, por usa den comedor of camber.
‘Warda bo basketball, bo weganan of bo guitara y pone bo telefoon riba silent. Ta importante pa bo no tin nada rond di bo cu por distraibo’ – Elizabeth, 13 aña
• Punto di reflexion: Kiko bo lo por cambia na bo lugar di studia pa asina bo por concentra miho?
4. Siña concentra. Pone bo focus ariba un cos cada bes y no purba di haci yen di cos pareu. Si bo ta purba di haci diferente cos pareu, e chens ta grandi cu bo ta dura mas largo y bo por haci foutnan.
‘Mi no por a concentra mes ora mi tabata purba studia cu mi cel den mi man. Mi tabata gasta hopi tempo na cosnan menos importante’ – John, 17 aña
• Punto di reflexion: Bo por purba concentra mas largo ariba un cos so?
5. Tuma pausa de bes en cuando. Bay dal un cana, dal un rond riba bo bicicleta of haci un deporte. Haci un hobby tambe ta yuda pa hisa bo nivel di energia.
‘Pero percura si pa bo tin bo tareanan cla. Tempo liber ta sinti miho ora cu bo sa cu bo a caba locual bo mester a haci’ , segun e buki School Power.
‘Mayoria scol ta duna les di musica of di pintamento. Ora cu na mi scol nan a kita esakinan mi a realisa con hopi falta mi tabata haya di e lesnan aki. Banda di bo tareanan di scol, e ta hopi bon pa bo haci algo creativo’ – Taylor, 16 aña.
• Punto di reflexion: Kiko bo lo por haci durante cu bo ta tuma pauze pa asina hisa bo nivel di energia pa sigui traha riba tareanan di scol?
[06/22/20]
Recordatorio:
Diahuebs 25 di juni 2020 lo tin oportunidad pa inscripcion y re-inscripcion di e alumnonan cu ainda no a haya e oportunidad pa haci esaki digital.
Esaki ta tuma lugar di 8:00-12:00 na scol mes.
Nos ta recorda cu tur regla di distanciamento social ta keda vigente.
Pa e alumnonan nobo mester trese lo siguiente:
1. Papel di bevolkingsregister
2. un pasfoto
3. prueba di pago (si esaki ta haci caba)
4. copia di azv
Nos kier recorda tambe cu pa re-inscribi un alumno tur cuenta habri te cu e aña escolar 2019-2020 mester ta cancela.
atentamente,
Directorado di Filomena College MAVO
URGENTE!!
Na mayornan di alumnonan di Filomena College Mavo.
Topico: Re-inscripcion 2020-2021
Juni 10, 2020
Apreciabel mayor,
Na final di tur aña escolar S.K.O.A. ta pone como exigencia pa mayornan re-inscribi nan yiu(nan) cu ta bay un di su scolnan pa e siguiente aña escolar. E aña aki tambe esaki ta e caso. Tur mayor MESTER re-inscribi nan yiu(nan) pa nan yiu(nan) por sigui atende na e scol cu ta resorta bou di S.K.O.A.
Pa haci esaki mayornan mester drenta den : www.onderwijs-sas.com y sigui e instruccionnan. Tur mayor tin un username y un password cu nan a ricibi via scol. Si mayornan no tin esaki ainda of a lubid’e, nan por tuma contacto cu e mentor of scol via email: [email protected] pa asina nos facilita mayornan cu esaki.
E re-inscripcion ta mara na algun condicion cu mester cumpli cu nan:
• E contribucion di scol (schoolgeld) pa e aña escolar 20-21 formalmente mester ta paga no mas tarda cu dia 31 di juli 2020. Den caso cu mayornan no por cumpli cu esaki por haci un areglo di pago na S.K.O.A. E schoolgeld ta Awg. 175,-. Pa e areglo di pago mester paga adelanta e suma di Awg. 75,-
• Pa sera un areglo di pago mayornan por bel na S.K.O.A. na e number 523-1804 of por manda un
e-mail na [email protected]
• Mayornan cu NO a paga e schoolgeld di e aña escolar 2019-2020 no por re-inscribi nan yiu(nan)
• Formalmente re-inscripcion por tuma lugar te cu dia 30 di juni 2020. Si esaki no sosode prome cu e fecha aki e yiu(nan) lo no ta inscribi mas na un scol di S.K.O.A.
• Mayornan di e alumnonan cu no a paga e schoolgeld lo haña rapport di nan yiu, un carta di scol y e carta cu e yiu(nan) ta uitgeschreven.
• Pa por inscribi e alumno di nobo mester cuminsa full e proceso di nobo. Si tin cupo na Filomena College Mavo e alumno por bini na remarca. Un conseho na tur mayor ta pa sea asina bon di cumpli cu e pagonan, schoolgeld y aircobijdrage 19-20 y tur cos cana bon.
Aki ta sigui e number di e cuentanan unda mester paga e schoolgeld y e aircogeld 2019 – 2020 y esun di 2020 -2021. Tur mester ta paga na Aruba bank.
Schoolgeld: Awg. 175,- accountnumber: SKOA: 6005292
Aircobijdrage: Awg. 150,- accountnumber: Filomena College Mavo: 25.96.64.0290
Atentamente,
Herbert Goedgedrag
Director
Filomena College Mavo
[08/23/19]
ATENCION!
Procedura pa ora un alumno no por bin scol:
1. Mayor of voogd ta yama administratie na 5845156 y meld cu e alumno no por bin scol ariba e prome dia cu e ta ausente. No mester yama tur dia si acaso e alumno ta malo pa mas cu un dia.
2. Ora e alumno bin scol bek, e mester presenta cu un carta di mayor unda tin poni cua ta e fecha of fechanan cu e alumno tabata ausente. Mester tin un firma di mayor of voogd. Cu e carta aki e alumno mester meld na administratie of na directie pa e haya un formulario di aprobacion pa e por drenta les.
3. Si e alumno a perde un prueba (toets), e mester busca un formulario cerca Juff. Conny na administratie ariba e mesun dia cu e ta bek y e ta bay haci afspraak di biaha cu e docente pa e por haal in e toets mas pronto posibel.
Esaki ta yuda nos tin un mihor control riba ausencia di nos alumnonan y cu e alumno ta ausente cu aprobacion di mayor.
Danki pa boso cooperacion.
R. Lampe,
Directora adhunto FCM

robotstxt: allowed

filter: keep


text:
E brug tin dos banda, cu ta cubri 750 meter cuadra, banda p'ariba y banda p'abao. Na prome instante a...Read more
Recientemente a traha un "Business Case" basa riba “ Opvang “ den 24 ora cu ta un proyecto realisa riba...Read more
Departamento di Obra Publico ta informa pueblo di Aruba en general y specialmente nos automobilistanan tocante ceramento di caya relaciona...Read more
E Aruba Marriott Resort Cup 2016 a inicia dialuna 22 di Augustus cu un tremendo partido entre e hobennan di...Read more
Aruba Airport Authority N.V. (AAA) ta satisfecho cu e pronostico pa e temporada Winter 2016-2017, mirando cu e pronostico ta...Read more
Tin hopi desaroyo ta bay tuma luga cu e brug nobo cu ta bay wordo traha pa loke ta e...Read more
A gradua na Universidad di Aruba di e facultad di ley sra. Amylaine Nathania Roos. El a gradua defendiendo su...Read more
Departamento di Obra Publico ta informa cu pa 25 di Augustus 2016 lo bay cera parcialmente e caminda di Ranchostraat...Read more
Cu hopi entusiasmo, FAVI ta haci inicio na su accion di donacion pa aña 2016. Cu e meta pa recauda...Read more
Desde siman pasa a implementa un sistema digital nobo pa registra y analisa tur dato di pashentnan di Instituto Medico...Read more
Aruba Tourism Authority a tuma nota di e carta fecha dia 18 di Augustus, dirigi na nos Minister Presidente Sr....Read more
Director di DTI, sr. Dominico Werleman ta conta con na comienso di e evaluacion y prueba di LED, hopi tabata...Read more
Despues di 2016, St. Aloysius School a haya un poco atencion. Pero awe cos ta cada dia mas malo pa...Read more
Diaranson lo cuminsa cu e congreso di sindicato FTA pa asina defini diferente punto di preocupacion cu ta biba den...Read more
Vanessa Rasmussen a splica di e bishita cu nan a haya di parti di Parlamentario Donny Rasmijn y su team...Read more
Vladimir de Cuba, kende ta e cabesante di St Aloysius School a splica cu nan a perde docentenan pa via...Read more
Daniel Aguire a splica cu berdad e plan di a bin cu e ley aki tabata di 10 aña pasa...Read more
Stern y Mazda ta presenta e modelonan super excitante pa 2017. Mazda ta pionero den tecnologia avansa, siguridad y...Read more
Astrid Muller di e comision di Medio Ambiente di AHATA, a splica nan pensamento riba e ley di saco di...Read more
Comandante Jan Ten Hove di Marinierskazerne a yega na final di su periodo di encargo na marinierskzerne na Savaneta. Su...Read more


text:
ATLANTA – E ekipo di baseball profesional Atlanta Braves a adkeri e pelotero profesional di Aruba Chadwick Tromp awe for di San Francisco Giants. Asina e ekipo di Atlanta a raporta riba nan portal. Pa un siman Tromp tabata riba e lista di hungadornan cu a wordo laga liber. Atlanta tin problema cu nan catcher lesiona Stephen Vogt y a opta pa tin Chadwick como posibel reemplaso. Nan a adkeri e talento di Aruba y a mande mesora pa e liga di triple A Gwinnett. No ta conoci ki tempo Tromp lo por wordo yama pa hunga pa Braves mes. Mirando cu e paso aki ta pa alivia nan pa e problema di Vogt, esaki por ta algo liher. Tromp lo forma parti di e roster di catchernan manera Will Smith, Drew Smyly, Adam Duvall, Ehire Adrianza y Stephen Vogt.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
DPL ta recorda comunidad henter cu tur su servicionan ta completamente gratis!
Departamento di Progreso Laboral (DPL) pa medio di esaki kier a informa y recorda nos comunidad completo cu tur su servicionan na buscador y dunadornan di trabao ta completamente gratis. DPL ta un departamento cu a habri na aña 2011 cu como meta principal pa asina trece e buscador y dunadornan di trabao mas serca di otro riba nos Mercado laboral. DPL ta fungi como un puente entre ambos partido y ta haci esaki abase di intermediacion laboral caminda cu DPL ta trata di aloca e persona ideal na e funcion ideal. E departamento aki ta brinda su servicio di intermediacion laboral (yudabo busca y haya un trabao) unicamente na esnan local cu No tin mester di un permiso pa por traha na Aruba.
Dunadornan di trabao cu ta buscando un of mas empleado tambe por aserca DPL pa asina pone nan vacatura(nan) disponibel of pa sondea den e database si acaso DPL por tin buscadornan di trabao apto y dispuesto pa tuma e trabao prome cu por ehempel bay over na busca un persona di exterior pa bin haci esaki. E servicio aki di pone vacatura(nan) disponibel tambe ta totalmente gratis y ta wordo trata abase di un cita cu DPL caminda cu abo como dunador di trabao no mester perde mucho tempo pa sinta warda sino bo ta simplemente acudi na DPL riba e fecha di bo cita y wordo atendi cu hopi placer pa asina yudabo yena y presenta e documentonan necesario.
A bin tuma nota cu hopi clientenan ta opta pa haci uzo di “tramitador” of tambe asina yama Consultancy cual ta nan escohencia y derecho pero alaves a bin tuma nota cu mas y mas ta creando e impresion incorecto den comunidad cu DPL lo ta cobra sierto suma di placa pa por ehempel pone/entrega un vacatura y/of entrega cualkier peticion na e departamento di Admision Stranhero (Toelating) cual nos ta descarta enfaticamente. DPL ta ehecuta na tur momento e maneho stipula pa Ministerio di Labor (cual ta un documento disponibel na balie di DPL) caminda cu no tin niun sorto di suma of pago ta wordo exigi como parti e procesonan y/of documentonan cu DPL ta produci. DPL no tin un cashier loket y mucho menos ta cobra e cliente pa su servicionan, pa e motibo aki DPL ta encurasha tur dunador di trabao pa acudi libremente na DPL y haci e proceso nan mes pa asina evita cu mester paga sumanan exorbitante innecesariamente. Pa cualkier informacion adicional riba DPL su servicionan por pasa libremente na DPL situa na Seroe Blanco # 4 of por yama na 5215555.


text:
Despues di a gana e premio mas grandi di NAHA (North American Hairstyling Awards), y a keda nombra como e “Estilista di Aña”, e conocido director creativo di L’ANZA, Matt Swinney, tabata pa prome biaha di bishita riba nos isla.
E proposito di su bishita tabata pa duna un tremendo workshop di corte y color na tur e estilistanan di Aruba y asina informa un y tur di e ultimo tendencia- y tecnicanan den e mundo di beyesa. Matt Swinney ta un persona sumamente conoci den e mundo di estilismo mirando su gran logronan riba pasarelanan international manera New York Fashion Week. Banda di esaki Matt a wordo considera y ta carga e titulo di e “Genio di Beyesa” den e mundo di estilismo.
E workshop di Matt Swinney a tuma lugar den Alhambra Ballroom na unda tur estilista presente a ricibi tur loke ta encera e regla y ‘guidelines’. E director creativo di L’ANZA a comparti escenario cu otro experto di beyesa, Roberto Avalo, cu tabata e traductor na e idioma spaño pa tur hende den e sala por a sigui e workshop. Esaki tabata un evento di Medicosmetics Aruba N.V. hunto cu L’ANZA.


text:
Entrenado Certifica di Personalidad y Docente Sra. Sharleen Tromp
“Discover Your Potential” cu oportunidad brinda na grupo di hoben mas amplio
ORANJESTAD - Den clausura di un temporada di scolsecundario y na inicio di un temporada nobo cu hobennan tin nan dilanti, Entrenado Certifica di Personalidad y Docente di hobennan di examenklas, Sra. Sharleen Tromp, ta organisa programa “Discover Your Potential.” Un programa intenciona pa fortalece hobennan pa ta miho prepara pa e termino nan dilanti y bida en general.
“Discover Your Potential” ta un programa intenciona pa stimula hobennan discubri y desaroya nan potencial pa asina bira mas consciente, primeramente di nan mes, compronde otronan, construi caracter y compronde nan yamada y vocacion den bida.
Cada hoben a nace pa construi. Algun lo cuminsa nan propio negoshi cu lo amplia den companianan global, otro kisas lo inicia fundacionnan (NGO’s) cu lo transforma mundo y humanidad. Pero prome cu hobennan por siña kico pa construi, nan primeramente mester discubri nan mesun donnan y talento, y haya sa con pa pone esakinan na practica. Y ora hobennan conoce e diseño di nan profiel, nan por crea cosnan cu lo cambia bidanan y mundo henter.
Cu esaki den mente, Tromp a bin ta organisa varios tayer di desaroyo personal pa tanto hoben, adulto y e mundo corporal pa e ultimo 5 aña y e biaha aki tabata tin oportunidad pa por ofrece esaki na un grupo di hoben mas amplio.
“Mi ta hopi contento cu e colaboracion di parti di Centro Hoben y Famia, como tambe Orthopedagogisch Centrum, pasobra e ta algo cu ta biba den mi curazon. E ta parti di mi proposito y compromiso pa sirbi hobennan den mi area di experticio y asina contribui na nan desaroyo. Cu colaboracionnan strategico asina, hunto nos por alcansa mas hoben den nos comunidad pa por brinda nan e oportunidad pa participa na tipo di programanan aki,” Sra. Sharleen Tromp ta splica.
“Discover Your Potential” ta conta cu un participacion di 18 hobennan for di edad 16 te cu 19 aña y nos ta ranca sali dialunadia 02 di augustus te cu dia 11 di augustus. E ta tuma luga na Patio15 cu un programa yena cu informacion diseña pa impacta, y establece identidad di e hobennan,” Sra. Tromp a sigui bisa.
Di parti di Centro multidisciplinario Hoben y Famia, Sra. Yvonne Bermudez ta splica, “Nos ta un centro cu ta traha cu diferente iniciativa cu tin como meta pa edifica, educa y entrena comunidad, specialmente nos hobennan pa ta un miho ser humano. Nos ta kere den ‘uni forsa’ pa alcansa e gruponan di meta aki y empodera nos hubentud pa nan ta ekipa cu e informacion cu nan tin mester pasobra e edad aki ta uno cu, banda di nan scol, no tin hopi cos pa nan, especialmente unda nan por bay pa haya e hermentnan nesesario, contesta na preguntanan y informacion pa tin e siguridad pa cu e pasonan cu nan tin cu bay tuma.”
“Bo ta realisa cu hopi hoben ta bay studia y pa motibo di no tabata asina sigur di sa kico nan tabata kier, esaki ta termina di costa nan miles di placa, debe y gasto. Y nos ta sostene mayornan y educadornan pa asina hobennan haya e informacion nesesario cu lo yuda nan establece, y ojala e por keda ripiti su mes mas durante aña pa nos por brinda esaki na hopi mas hoben aki na Aruba. Di a manera aki, nos a selecciona for di grupo di hobennan cu nos ta sostene caba pa asina contribui na fortalece nan siguransa cu por yuda nan tuma desicionnan mas concreto pa cu nan futuro.”
“Nos ta contento di por forma parti di e trayectoria aki di nan bida y na momento cu nos topa cu e conocemento pa brinda e grupo aki, nos lo traha espacio pa brinda esaki tambe,” Bermudez a subraya.
Di parti di Sra. Tromp su materia, un rekisito pa por a participa na e seleccion, tabata ta cu hobennan mester a entrega un carta di motivation, un proceso cu ta permiti un sondeo interior, y organisacion di pensamento. Una bez elegi, a continua pa un segundo proceso unda hobennan a haya un otro set di imagen presenta na nan, for di cual nan mester a scoge un (1) imagen y comparti nan conneccion cu e imagennan scogi, esaki tambe como parti di un “icebreaker” encaminando nan entrada na e programa.
Danki na companianan visionario, enfoca riba Aruba su futuro generacionnan, manera Setar, CSA Financial Solutions, Rexa Bizou, Old Fisherman, Do It Center, Frasa Trading, Cornerstone Economics, Subway, Johanna Stroo, Patio15 y Romar Trading, e hobennan cu a keda selecciona, a haya oportunidad pa ricibi e materia aki cu lo transforma nan bida, completamente gratuito.
Pa cualkier informacion por semper manda un email na sharleentromp@gmail.com.


text:
Rooi Afo – Diasabra mainta den careda di 11:30 un team di recherche arma a haci un entrada hudicial na e cas aki.
Por a ripara cu e persona cu nan tawata busca, ta scondi den e cas y no kier sali.
Loke tambe recherchenan a constata cu e homber aki tawata tin un machete den man y lo a menasanan cu si nan drenta e lo kapnan.
E cas tawata rondona door di e agentenan, caminda nan tawata bise pa e sali, pero no tawata worry. Por a wak e agentenan tur cu nan armanan reglamentario den nan man.
Despues di basta rato, a logra habri un porta y asina nan a drenta detene. Na salida por a wak cu e sospechoso di inicial R.L a wordo carga, indicando cu e no tawata coopera cu e recherchenan.
R.L tawata geboei y nan mester a carge hinke den auto y a sali mes ora cune pa Frankrijkstraat. No ta mucha cla kiko ta e delito cu ela comete cu e agentenan arma a baha pa detene. Recherche a confisca e machete cu e tawata tin cune.


text:
ORANJESTAD – E preparacionnan ta cla y awor ta invita pueblo di Aruba pa compaña AVP den e grandioso caminata di 5 KM “Padilanti cu Team AVP”. Ademas di ta campaña, ta organisa diferente evento pa e candidatonan intercambia cu e pueblo y esnan cu ta bay vota den e eleccion di dia 22 di September awor. Un di e eventonan grandi prome cu eleccion ta un caminata di 5 KM. Manera ta conoci, bou gobernacionnan di partido AVP a construi Linear Park, un proyecto cu no solamente tabata pa embeyece producto Aruba pero pa encurasha e ciudadanonan pa cana pa nan salud. El a duna resultado ya cu por mira cu for di oranan di madruga te oranan laat di anochi personanan di tur edad ta canando riba Linear Park.
Mirando e ambiente cu Caminata tin bou di e poblacion, Team AVP a planea un caminata grandioso cu ta bay tuma luga fin di siman aki den e grandioso districto di Noord. Ta trata di un caminata di 5 KM, cu ta sali for di MFA Noord, un di e proyectonan ehecuta door di Gabinete Mike Eman II, Pueblo di Aruba ta keda cordialmente invita pa cana hunto cu AVP den barionan di Noord, hunto cu e candidatonan cu ta aparece riba e lista berde.
Ta pidi tur e participantenan pa bini cu nan t-shirt berde y keds pa cana den un forma mas trankil. E evento aki ta tuma luga diadomingo, 13 di augustus, di 5’or di atardi pa 8’or di anochi. E ruta provisional ta cu e grupo ta sali for di MFA Noord bay direccion gasolinstation na Palm Beach, despues bay direccion di Montserat, Semeleerstraat y direccion zuid bek pa MFA Noord. Ta trata aki di un ruta di 5 KM. Si bo ta prefera cana den grupo di bo candidato, tuma contacto cune.
AVP ta invita ciudadanonan pa bin compaña e team berde den un caminata hopi ameno, durante cual ta bay tin animacion musical.


text:
Good Causes
Oranjestad, Aruba 14 di februari 2018. Un otro temporada di baseball Little League lo inicia pa nos hoben peloteronan na Aruba ora cu diabierna awor, Aruba Little League inaugura den forma oficial nan temporada di baseball infantil/hubenil riba nos isla cu e Ceremonia di Apertura den stadion di Nadi Croes/Crismo Angela na Sta Cruz. Baseball sin duda ta un di e deportenan mas praktica riba nos dushi isla y cada bez ta mira un crecimiento den esaki. Un factor cu sin duda a yuda na engrandese e deporte ta e campnan di baseball ofreci pa tur cu kier yuda mira e deporte bay padilanti.
Oranjestad, Aruba 12 di februari 2018: Mientras Aruba a drenta e fase final di e celebracion di nos carnaval, nos atletanan ta biaha pa exterior pa asina cumpli cu nan compromisonan den un aña cu ta premira di bira basta ocupa.
Oranjestad, Aruba - 18 di januari, 2018: Diasabra 27 di januari proximo, Aruba Triathlon Association lo organisa nan prome actividad pa loke ta e calendario deportivo di aña 2018. Manera custumber e federacion di triatlon lo habri e aña cu un Warm-up Sprint Triathlon pa tur e fiel amantenan di landamento, core bicicleta y core na pia. E actividad di Warm-up Sprint Triathlon lo inicia pa 7or di mainta na Boca Catalina unda cu por spera un cantidad grandi di competidornan den tur edad y categoria y asina engrandese e prome actividad di aña 2017.
Oranjestad, Aruba -18 di januari, 2018: E dianan 17 pa 22 di januari proximo, e seleccion di Aruba den e deporte di landamento lo tin nan prome compromiso internacional na Merca. Un total di 11 atleta a wordo escohi pa competi den e Union Americana de Natacion Cup cu lo tuma lugar e anja aki na Coral Springs, Florida. E competencia aki ta pa tur landador cu ta bini di e region y continente di America Central y Caribe como tambe Sur America. Mester bisa cu nos seleccion lo competi den tres categoria di age-group esta 11-12, 13-14, y 15-17. E grupo hubenil den e edad di 15-17 anja ta Elisabeth Timmer, Brandon Cheong y Daniel Jacobs, e tres atletanan aki ta haya subsidio pa e competencia mirando tambe cu nan ta den pleno preparacion pa nan clasificacion pa e Weganan Olimpico Hubenil Buenos Aires 2018.
ORANJESTAD, Aruba - 21 di oktober, 2016: E ciudad di Carilo, Argentina lo host e aña aki e Campeonato Panamericano de Ajedrez Amateur 2016, e dianan 25 pa 30 di oktober proximo. Mirando e interes grandi pa cu e torneo aki, Aruba tambe lo forma parti di e torneo Panamericano amateur y lo wordo representa pa dos atleta di ajedrez cu ta Angelo Franken y Octavio Croes kendenan lo participa den e categoria Sub-2000.
District Administrator, Rhudy Donata lo atende congreso di baseball Little League na New Orleans, Merca
Oranjestad, Aruba- 18 di januari, 2018. Cada 4 aña, Little League International ta tene nan congreso mundial unda ta evalua e desaroyo di Little League baseball rond mundo. E aña aki un total di 450 miembro ta ser spera na e congreso di Little League International cu a inicia desde 1956 unda paisnan miembro rond mundo a confirma nan participacion. E proposito mayor di e Congreso Internacional aki ta evalua e programa di baseball y softball hubenil organisa pa e organisacion di baseball/softball mas grandi na mundo cu ta Little League Internacional.
ORANJESTAD, Aruba - 14 di oktober, 2016: E dianan 7,8 y 9 di oktober a tuma luga e competencia equestre internacional "Inter Curacao" na Parke Hipiko Zapateer na nos hermana isla Corsow. Aruba tambe a forma parti di e evento internacional aki unda nos a wordo representa door di diferente amazona y jinetenan den tur edad. Mester bisa cu e delegacion di Aruba a consisti di Genesis Pietersz, Zoey Arends, Nina van Romondt, Noelani Figaroa, Willem Werleman, Shayna Werleman y Dwayne Chirino.


text:
KOMBATIMENTU DI SANGURA DESPUES DI ÁWASERU TA ASUNTU DI NOS TUR
KOMBATIMENTU DI SANGURA DESPUES DI ÁWASERU TA ASUNTU DI NOS TUR
Willemstad – Servisio di Salú Públiko di Kòrsou (UO G&Gz ántes GGD) ta aksentuá riba e importansia pa eliminá lugánan di brui di sangura prinsipalmente despues di áwaseru.
SI NOS TUR DUNA UN MAN SANGURA NO TIN CHÈNS DI BRUI.
Akshon ku kada persona mester tuma
Responsabilidat di kada persona ta pa eliminá fokonan kaminda sangura a òf ta pone webu. Mester kontrolá tur kaminda ku awa a keda para. Tuma e siguiente akshonnan den i rondó di bo kas:
- Kontrolá paden i pafó di kas. Kaminda por, wak den kurá di bo bisiña tambe i informé di esaki;
- Rekohé tur artefakto òf opheto ku por kontené awa i tira esakinan afó;
- Kambia awa di animalnan tur dia pa awa fresku;
- Den kaso ku tin bichi òf larva i/ òf pupa den awa, tira esaki den mata pa asina eliminá nan;
- Chèk tur skòter bou di pòchinan di mata pa bichi/ larva di sangura;
- Kambia awa den glas òf pòchi tur siman i tambe pasa skeiru, bròsh òf parti gròf di spòns kita e webunan (punta pretunan) di sangura. Ta rekomendabel pa yena santu òf tera òf pone larvisida den e awa;
- Tur renbak mester ta hermétikamente será. Si e ta habrí, por pone piská ku ta kome bichi aden. Por usa larvesida tambe aden pa mata bichi di sangura. Tene kuenta ku no por usa piská i larvisida huntu paso e larvisida por afektá e piskánan;
- Chèk barí i drùms di awa, tapa nan bon pa evitá ku sangura ta pone webu den nan i den e kaso aki tambe por tira larvisida den e awa;
- Warda tur artefakto pará den kurá manera tayer, drùms, barí, kosnan di plèstik, ko’i hunga di mucha i slòf di plèstik òf otro artefaktonan ku por kontené awa bou di dak di manera ku áwaseru no por keda para den esakinan;
- Chèk het di dak i limpia esaki; saka tur blachi ku por stroba awa di kore.
Siklo di sangura
Sangura fuera di ta molestioso e ta kousante di Dengue, Chikungunya i Zika si nos duna esaki chèns. P’esei ta importante pa sa kon e sangura su siklo di bida ta.
E sangura muhé ta pika pa haña sanger pa fertilisá i produsí su webunan. Despues e sangura muhé ta buska awa pa pone su webunan aden. Esaki por ta di fo’i un tapa di bòter di limonada te kualkier opheto òf lugá kaminda awa ta keda pará. Den un lapso di 7 pa 10 dia e webunan ta
krese bira pupa, despues larva i despues sangura adulto. Un sangura por biba entre 4 pa 6 siman i un sangura muhé por pone te ku 400 webu den su bida.
Uzo di larvisida
Personanan ku ta fangu awa den barí òf drùms por buska larvisida grátis na UO G&Gz na Piscaderaweg 49 di djaluna pa djabièrnè entre 8’or di mainta pa 12’or di mèrdia. E larvisida ta BT.I. (Bacillus Thuringiesis Instraeli) i e ta efektivo kontra tur sangura na Kòrsou. E produkto no ta tóksiko pa e ser humano ni pa bestia i ta konsehá pa sigui e instrukshon riba e etikèt. Den kaso ku tin awa pará den kurá òf áreanan grandi tambe por usa e larvisida. Pa mas informashon por tuma kontakto ku profeshonalnan di THZ- sekshon di kombatimentu di sangura na 432 2867, 432 2885 òf 462 2040.
Ta importante pa nos tur huntu ta bon informá pa asina nos huntu kombatí e sangura ku ta transmití Dengue, Chikungunya i Zika.


text:
ORANJESTAD, Aruba – 24 maart 2020:
Den e lucha contra Corona Virus COVID19 Departamento di Salud Publico y Gobierno ta trahando pro-activo enbusca di casonan positivo riba nos isla.
E strategia ta pa localisa mas hopi caso posibel den un corto tempo, pa di e forma aki isola y contene e virus di sigui plama.
Den e dianan cuta sigui nos pais lo conose aumento den casonan positivo, pasobra hopi mas test ta wordo haci.
Nos a amplea nos definicion di caso pa por test mas y produci mas.
Departamento di Salud Publico y Gobierno di Aruba ta pidi comunidad pa sigui aplica distancia social y aplica higiena di man regularmente. Sigui tur conseho duna pa nos Departamentonan y mantene bo mes na e cambionnan introduci den e lucha contra Corona Virus.


text:
Aruba Bank ta contribui na yuda hoben D’Sheila realisa su soñonan
Oranjestad – 15 di januari 2021 – D’Sheila ta un mucha muher di 7 aña cu ta bishita Pius X School, 2de klas. Durante siman di Bo Profeshon Bo Futuro na skol,
D’Sheila a dicidi cu e kier bisti como si fuera e ta un Branch Manager na un banco. Ela bisti su shimis blanco y laga su mami y wela traha un name tag pe como empleado di banco y su oma cu hopi orguyo a pone su nieta riba Facebook.
Aruba Bank a tuma nota di e deseo di D’Sheila di eherce su profecion den e area bancario y a aserca su mama y wela pa D’Sheila haci un bishita na nos sucursal principal.
Representante di Aruba Bank a ricibi D’Sheila hunto cu su mama y a duna D’Sheila un mini tour di e sucursal.
Como estimulo a regala D’Sheila un ABC Gift Certificate pa e por habri su cuenta di spaar y asina cuminsa spaar pa su estudio y su futuro profeshon
Aruba Bank ta encurasha D’Sheila pa sigui su soñonan y ta spera cu e por logra tur su metanan. Ohm


text:
Entrante dialuna 05 juli 2021
DVG ta cuminsa vacuna muchanan di 12 aña contra COVID-19
ORANJESTAD, Aruba –02 juli 2021: Recientemente Aruba a ricibi e aprobacion pa cuminsa ofrece e vacuna di Pfizer na muchanan cuminsando for di 12 aña. Na prome instante a informa cu lo vacuna e grupo di 12 pa 16 anja cu condicionan di salud cu ta na risico di complicacion serio si bin den contacto cu e virus. Pero debi na e efectividad y seguridad halto di e vacuna di Pfizer, Hulanda, Aruba y islanan den reino Hulandes a ricibi e autorisacion pa vacuna tur mucha sin exepcion cu e vacuna di Pfizer.
Apesar cu e virus di COVID den mayoria caso cerca mucha ta manifesta su mes cu sintoma leve, tin algun caso di muchanan cu a keda interna pa extra cuido y tin mucha cu a keda cu kehonan di salud pa tempo largo. Tambe door di vacuna mas grupo di edad den nos comunidad nos ta reduci grandemente e posibilidad pa brote di e virus bou di muchanan, cu tur e consecuencia cu esaki ta trece cu ne pa salud y desaroyo di muchanan por ehempel den educacion.
Pa un mucha entre 12 cu 16 aña ricibi e vacuna ta nesesario pa e mayor /voogd di e mucha registra y aplica pa e vacuna siguiendo e instruccionan aki:
Via Aruba Health App, traha un profile di e mucha y yena tur su datosnan.
Ora caba di traha e profile di e mucha, request e vacuna.
Pa muchanan mayor di 16 aña esaki ta suficiente.
Pa muchanan menor di 16 aña, e mayor/voogd di e mucha mester subi online riba www.dvg.aw/traha-cita y yena e file "solicita vacuna di covid-19- 12 pa 17 aña"
Si mayor/voogd di e mucha no tin acceso na internet of na e sistema digital esaki no ta problema, por registra e mucha tambe door di yama 280-0101 of por pasa personalmente na Centro Libertador Betico Croes di dialuna pa diabierna entre 8:30 cu 11:30 di mainta pa registra of por pasa na DVG su oficina na Caya Ing. Roland Lacle #4 y registra durante oranan di oficina.
Departamento di Salud Publico na e momento aki ta bezig cu e parti organisatorio pa dia 10 di juli organisa Vacunathon Youth Edition. Manera cu tin mas informacion riba esaki DVG lo informa comunidad debidamente. Riba e dia aki un mayor mester presenta cu e yiu menor dia edad pa registra y vacuna na mesun momento. Mayor cu ainda no a vacuna, por vacuna hunto cu su yiu.
Pa cualkier informacion, subi nos website www.dvg.aw of nos facebook page of por yama na 522-4200 of 280-0101.


text:
Acuerdo cu Wayne State College
Minister di Minister di Enseñansa, Ciencia y Desaroyo Sostenibel, sr. Armando Lampe ta amplia riba e firmamento di MoU cu Wayne State College y su beneficionan pa Aruba.
Resultado y procedura Nationale Doorstroomtoets
Dia 6 y 7 di mei 2019 a tuma luga na tur scol basico di Aruba e ‘Nationale Doorstroomtoets’ pa tur mucha den klas 6. Esaki como parti di e maneho nobo pa e procedura di fluho pa scol avansa.
Examen Landamento Escolar
Landamento Escolar ta un programa di Departamento di Enseñansa Aruba (DEA) pa tur alumno di 3e klas di Scol Basico y Special na Aruba, den cual nan ta haya instruccion di landamento.
SISSTEM Summer School
Are you interested in Chemistry, Physics, Biology and Mathematics? Then you can register for the University of Aruba’s summer course program SISSTEM.
Mentor Tilburg y region cu encuentro informativo
Mentor di Arubahuis pa regio Tilburg, Breda, Den Bosch, Eindhoven of Maastricht, ta tene un encuentro informativo na Aruba.
Arubalening Reisticket
Studiantenan cu ta bayendo Hulanda cu un Arubalening Reisticket lo mester boek entre dia 12 di juli y 20 di juli proximo na Discovery Travel na Renaissance Marketplace.
Entrepreneurship Summer School
The University of Aruba (UA) launched a program that aspires to introduce participants to realistic entrepreneurial skills and knowledge in a practical and balanced way, and to the 21st century skills and entrepreneurial mindset that could inspire them to become change agents for the future workforce.
Inscripcion pa 21+ Toets pa aña 2020-2021 ta habri
Bo kier haci e estudio pa Maestro di Enseñansa Primario durante aña academico 2020-2021 y no tin diploma sea di HAVO, VWO of MBO nivel 4 pero bo tin minimo 21 aña? Ata bo chens!
Ki ora ta uza mayusculo den Papiamento?
Pronto Aruba lo conoce un cambio den su sistema di enseñansa. Ta trata di implementacion di Scol Arubano Multilingual (SAM) den tur scol preparatorio y basico na Aruba.Scroll To Top


text:
E ultimo campeon y sub campeon di Division Honor, e dos rival nan grandi den e top futbol di Aruba den e ultimo temponan, a topa otro den e prome semi-final di Copa Betico Croes 2021, un final anticipa.
Nacional cu a haya nan forma den e fase di knockout di Copa Betico, eliminando Dakota prome y despues Riverplate tambe den kwart final, a yega e partido aki hungando un futbol efectivo y bon organisa, y apesar di e falta grandi di nan hungado estelar Devis Oliveros, e ekipo a sa di keda den focus y hopi disciplina bou mando di nan director tecnico Dreyer Bracho.
RCA cu a pasa bai man’e ta nada den e “group stage”, por cierto den e grupo di morto (grupo A), unda nan a derota Dakota, Bubali y La Fama pa gana e grupo na un manera basta facil pa despues elimina SV Caiquetio den kwart final cu anotacion descumunal di 8-0.
E partido den prome tempo tabata un mas bien di futbol sera, strategico, cu tactica y disciplina. Ambos ekipo cu poco yegada di peliger apesar cu RCA, sin e estelar di medio campo Erick Santos, tabatin mayoria posesion di e bala. Nacional na su turno purbando cu algun contra-golpi husando e velocidad di Kenroy Ranger y Edward Clarissa.
Na halftime e partido tabata ainda sin gol y tur cos tabata parce cu e wega por tabata bayendo pa tironan di penalty pa dicidi e clash aki.
Den di dos tempo Nacional a hisa nan wega y a cuminsa di biaha cu bon yegadanan despues di e pitaso inicial. Nan a sorprende RCA den e prome parti di e di dos tempo, pero, RCA a keda calmo y a cuminsa hunga nan wega tambe, buscando oportunidad.
Ta Nacional awo cu e iniciativa den e partido, pero, saliendo en busca di atake y llegada, rekisitonan pa sali victorioso, a duna RCA chens pa nan mesun proposito tambe. Ta dos choice peligroso tin; “warda RCA atakabo of sali ataka pa evita husto esey?” Pero, saliendo pa busca gol tin biaha ta hunga den man di RCA, cu no ta un ekipo “per se” di contra-golpi, pero, semper un ekipo ‘pensado’ cu sa logra decifra e rivalnan n’e momento oportuno.
E tricolornan di Solito a cuminsa aplica un pressing “brutal” den medio campo door di Jeamir Howell, Jean Luc Bergen y Walter Bennet, ganando e bala na momentonan clave, y den un hugada asina di transicion alfin nan a logra anota e prome gol di e wega den pia di Jhon Silva na minuut 63.
Nacional a keda hunga un partido disciplina y a sigui yega den area penal di RCA despues di e prome gol y na minuut 83 por wel a haya un penalty ora cu Edward Clarissa a wordo deriba, pa hopi wowo, den area penal, pero na ultimo momento referee a constata cu tabata net p’afo, na rand di e zona di peliger pa un tiro liber. Den e hugada ey tambe Jefferson Lopez di RCA a haya carchi cora, poniendo mas presion ainda riba e campeonan di Aruba den e ultimo minuutnan di wega.
Pero ‘alfin al cabo’ no tabata e anochi di Nacional, un ekipo batayador, ya cu den tempo di descuento, net ora cu Nacional tabata bati na porta di gol pa empata e wega y forsa tironan di penalty, Ronald Gomez ta anota e gol di knockout pa RCA despues cu Carlos Melchor Rua a lansa un tiro duro cu a dal den palo di gol y bons bai cai riba pia di Gomez.
Un partido hopi bon, duro, strategico y inteligente; ta man’e ta un ‘Boca vs River’ mi ta wak; dicon ainda nos no por aplica e mentalidad aki den nos seleccion nacional? E legendario Johan Cruyff a yega di bisa cu “futbol bo ta hunga cu bo mente y bo pianan t’ey pa yudabo”. Ken ainda ta corda e logronan di RCA y Nacional den ABC Cup 2019? tin biaha esaki ta pasa den mi cabes, p’aso nos por hunga bon futbol n’Aruba.
Asina tambe RCA ta e prome ekipo den final, buscando na ripiti como campeon di Copa Betico, awor ta keda di wak ta contra ken nan lo hunga, La Fama of Britannia.


text:
Procedura Notifica AO Sector Priva (Entrante 28 April 2020)
Pa empresanan den sector priva cu ta uza Webportaal, e trahado ta keda notifica AO cerca e doño di trabao.
Update 27 augustus 2020: E procedura akibao no ta esun corecto mas. Pa e ultimo version wak riba nos pagina fiho di Procedura Notifica AO: https://www.svbaruba.org/trahado/sector-priva/notificacion-di-ao/
- Ta notifica AO na telefon 527-2782. No ta acepta notificacion di AO na otro number!
- Orario di notifica AO ta:
- Di dialuna pa diabierna di 7:00 AM pa 12:00 PM y di 1:00 PM pa 3:00 PM
- Den weekend di 7:00 AM pa 11:00 AM
- Si bay traha prome cu of riba e di tres dia despues di a notifica AO no ta tuma
contacto mas cu SVb.
- Si ta sigui malo riba e di 3 dia mester yama SVb Administracion Medico riba 280-5100 entre 7:00 AM cu 9:00 AM. No por yama ningun otro number di telefon!
- Ora di yama 280-5100 mester:
- Duna un number di telefon valido pa SVb yama bek mesun dia.
- Ta pendiente pa ricibi yamada riba e telefon mesun dia.
Den caso cu SVb yama bek y no ta haya contesta e dia di AO no ta wordo aproba.
- Ora SVb yama bek mester sigui e instruccion duna, cual por ta:
- SVb ta duna un fecha pa bay traha bek (fecha AG). Si ta sigui malo riba e fecha cu ta bay traha bek mester notifica SVb e mesun dia riba 527-2782.
- Ricibi afspraak pa control medico na SVb.
- Solamente cu afspraak ta permiti bishita nos oficinanan. No tin excepcion.
Pa cada afspraak ta permiti 1 persona drenta, cu excepcion pa esnan den necesidad pa ayudo.
Si tin afspraak pa bishita SVb mester tene cuenta cu lo siguiente:
- Ora di drenta mester mustra paspoort, rijbewijs of cedula.
- No ta permiti entrada na persona cu griep, keintura y cu tosamento
- No por drenta edificio di SVb si no ta riba lista di afspraak.
- Sigui e instruccion duna pa bin na remarca pa compensacion.


text:
Bira eksitoso dor di fiha meta den bo bida
Kiko bo ke logra den sierto aspektonan di bo bida? Por ehèmpel den bo trabou, estudio, famia o sèn? Fiha meta den bo bida. Meta ta algu ku bo ke realisá dentro di un sierto término di tempu den bo bida. Ta un deseo fuerte ku bo tin p.e. desaroyo den bo karera. Ora bo logra un meta esaki lo duna bo un sentido grandi di satisfakshon. I lo krese konfiansa den bo mes. Dikon…
Un persona ku demensia ora ku e ta agresivo
Apesar di bo esfuerso lo bo no por evitá tur biaha kondukta agresivo serka un persona ku demensia. Si bo haña bo den un kaso asin’aki? Nos tin p’abo un par di manera kon bo por trata ku esaki: Tene bo distansia i no tene Evitá diskushon i no laga bo wòrdu tenta pa kai den esaki Keda trankil i sòru pa bo famia/konosí por mira bo bon i trata ku bosnan por wak den…
Kuida bo djentenan
Mantené un bon higiena di bo boka Prevení ta mehor ku kura. Kontakto ku otro hende ta kuminsá ku un kombersashon o un smail. Bo no ta haña un di dos chèns pa hasi un promé impreshon. Djentenan bunita ta duna bo mas konfiansa den bo mes. Banda di e tratamentu na un dentista tin tambe kosnan ku bo mes por tene kuenta ku ne pa bo tin djente i un boka salu. Aki nos…
Debenan ta duna bo stres?
Bo tin debe o debenan atrasá? Esaki probablemente tin un influensia hopi grandi riba bo bida. Bo por tin stress o bo ta desesperá. Pa sòru ku e problemanan ku bo tin aworakí wòrdu solushoná i no bira pió, lo bo tin ku aktua. Nos lo duna bo un par di manera kon bo por sali for di debe: Sòru pa un resúmen: stap 1. Nota bo entrada, stap 2. Nota bo salida ku ta…
Kon Bo Ta Siña Bo Yu Trata Ku Sèn?
Muchanan ku siña trata ku sèn na un edat yòn ta disfrutá di e benefisiosonan di esaki pa restu di nan bida. Esaki ta un tarea hopi importante pa mayornan. Pero kon bo ta hasi esaki? Aki nos tin un lista p’abo kon bo por hasi esei: Trata na kuminsá duna bo yu zakgeld for di aproximadamente 7 anja Pensa kuantu sèn bo ke kuminsá dun’e. Bo por kuminsá ku por ehèmpel Nafl. 1,00. I…
Konsekuensia Di Humamentu
Si bo ta un humadó diario esaki por tin hopi peliger pa bo salu. Esaki ta bini dor di e huma ku bo ta inhalá. Pero esaki por tin hopi peliger tambe pa esun ku bo ta huma banda di dje tur dia den kas. E persona aki tin mesun chèns ku bo di haña diferente tipo di kanser. Hopi hende ta pensa ku humamentu tin solamente kanser na pulmon komo konsekuensia. Pero humamentu ta…
Kiko Bo Por Hasi Ora Nanishi Ta Kore Sanger?
Sanger por kore for di un of tur dos di buraku di nanishi. Por ta tambe ku e sanger ta bai kore den bo garganta. Kiko bo ta hasi si bo tin ku juda un hende ku esaki? Bo ta lage len su kabes un tiki pa dilanti Lage supla su nanishi un biaha hopi bon No lage supla si e kousa ku e nanishi ta kore sanger ta bini dor di posiblemente un frakshon…
Korda Hasi Bo Test! Evita Kanser Na Boka Di Matris
Kanser na boka di matris ta un tumor maligno na entrada di matris. Etipo di kanser akí ta desaroyá masha poko poko. E tèst bou di poblashonta detektá prinsipalmente e fasenan inisial. Tratando esakinan, bo taevitá ku nan ta desaroyá bira kanser na boka di matris. Infekshon di Human Papillomavirus (HPV) ta kousante di 95% di kaso dikanser na boka di matris. Mayoria di biaha, un infekshon di e vírùs akíta inofensivo. Ta mira kanser…
Bo Sa Dikon Bo Tin Ku Kou Bon Lokual Bo Kome?
Koumentu ta e prome proseso di digestion. Dor di kou bon bo ta libra bo tripanan di tin ku traha duru. Asina lo bo digesti lokual bo ta kome mas miho. Dor di kome lihe i hopi anto bo no kou sufisiente bo ta soru ku lokual bo a kome no ta wordu digeri bon i esey por trese problema pa bo. Ora ku bo ta kou bon bo ta soru ku lokual bo kome…
Tratando ku kambio den bo bida. Kon bo por hasi esaki?
Nos tur ta kriaturanan di habito. Ora nos ta hasiendo algu pa basta tempu, nos ke keda hasi e kos ey e mesun kos pa basta tempu mas. Tog kambio ta algu ku ta parti di nos bida i bo no por skapa di esaki. Un hende su bida ta yen di kambio i transishon. Kambio den trabou, kambio den un estilo di bida, etc etc. Ta importante pa bo sinja asepta kambio ja asina…


text:
LO HABRI SCOL BEK APLICANDO MEDIDANAN DI PRECAUCION
Drs. Glenda Hernandez, diaranson anochi a elabora riba e medidanan di prevencion pa cu habrimento di scolnan e siman di 20 di augustus. Lo habri scol bek aplicando medidanan di precaucion. Y scolnan ta preparando pa e aplicacion di e medidanan aki y nan lo mester informa mayornan debidamente. Sigur ora scol habri no ta bay ta manera antes pasobra nos ta den e normal nobo cu nos tur lo mester costuma cu ne cu medidanan di precaucion na tur scol pa asina evita Covid.
1. SCOLNAN PRIMARIO: kleuterschool y scolnan basico
Distanciamento fisico: Pa kleuterschool y scolnan basico NO mester tene cuenta cu distanciamento fisico entre alumnonan y entre alumnonan y maestronan. Si ta asina cu e maestronan mester tene cuenta cu distanciamento fisico entre nan y mester tuma nan medidanan preventivo den interaccion entre nan como adulto.
Mondkapjes: Pa kleuterschool y scolnan basico NO ta rekeri mondkapjes, ni entre alumno, ni entre alumno y maestro di scol. Si entre maestronan mes mester uza mondkapjes.
2. SCOLNAN SECUNDARIO
Distanciamento fisico: Na scolnan secundario tampoco alumnonan no mester tene distancia fisico entre nan, pero si 1,5 meter entre alumno y docentenan.
Mondkapjes: Tambe e mondkapje ta obligatorio pa alumno, docente y staf na scol. Entre docente tambe mester tene distancia y tur otro precuacion necesario.
3. DEN ENSEÑANSA DI AVONDONDERWIJS:
Den enseñansa di avondonderwijs si mester tene cuenta cu distancia fisico entre alumno y alumno y alumno y docente y tur otro medida rekeri pa preveni Covid, manera mondkapje etc.
4. PA MAYORNAN:
Mayornan mester tene cuenta cu distancia fisico pa tur sorto di scol! Ta pidi pa 1 mayor so bin hiba y busca e yiu. Si bo yui ta malo of ta den un cas unda a constata covid, ta pidi mayornan pa avisa y tuma responsabilidad!
“Cada persona mester cuida nan mes y percura pa nos por biba un bida mas normal posibel den e normal nobo tumando bo propio responsabilidad pa tuma medidanan preventivo pa evita Covid. Esey ta den bo man!”, Drs. Glenda Hernandez a termina bisando.


text:
Desde ayera diaranson 5 di augustus cu casonan di Covid-19 a surpasa 50, un cantidad di localidadnan di tur tipo a pone anuncio cu nan ta sera temporalmemnte. Mientras algun a anuncia cu ta pa haci limpieza, mayoria a opta pa ta honesto y a comparti cu e motibo ta cu sea un of mas trahador lo a test positivo pa COVID-19’.
Sigur ta di aplaudi cu establecimientonan ta saliendo publicamente pa bisa cu sea un of mas trahador lo a test positivo. No solamente e ta di aplaudi, pero ta birando hasta un obligacion mirando cu durante e dia di awe varios hende a sali bisa publicamente cu nan a test positivo pa covid-19. Te cu awor, lugarnan cu a sera pa asina sanitize henter nan localidad pa por sigura e bienestar di tur empleado y cliente ta, Muscle & Lungs, Lola Craft, Local Store Aruba, Carmen Steffens, Tri Bike pa menciona algun.
Ademas di esaki, awor mas y mas personanan cu a haya na resultado positivo a cuminsa comparti esaki riba social media, como alerta otro personanan cu nan por tabatin contacto cune pa kizas tambe test of drenta den cuarentena pa evita mas brote. Hopi ta pone e borchi ‘Covid -19 Positive’ como imagen di informacion.
Mientrastanto ya Aruba a yega na total 145 caso pa merdia 6 di augustus y ta pre-mira cu e cantidad aki lo sigui aumenta. Varios medionan di comunicacion ta señala clubnan nocturno of establecimentonan di e tipo aki como e origen principal di e brote nobo aki cu ta experenciando.


text:
Tim multi disiplinario enkabesá pa MEO a tene kòntròl na klup Nokturno riba Gosieweg. Alrededor di mitar di 1 di mardugá e tim multi disiplinario a yega e establesementu.
Durante e kòntròl a detené dos sospechoso ku ta habitá un kamber den e klup. Tambe a konfiská arma di kandela, kantidat basta grandi di bala skerpi i mariwana. Durante e kòntròl tambe a konstatá ku tabatin hopi kaha di serbes ku fecha kaduká. E dokumentonan pa ópera negoshi tampoko no tabata na òrdu. Pues a sera e negoshi ku seya riba porta.
Bron: TeleCuracao Multimedia


text:
Siman pasa a tuma lugar un seminario na universidad di Aruba, unda a presenta resultado di un investigacion bao di mucha y hoben di nos scolnan, pa sondea e ambiente cu nan ta biba aden, kico ta e reto y menazanan cu nan ta experimenta, etc. Pa motibo di e pandemia a dura te awor pa por presenta e resultado, y esnan presente tabata di acuerdo cu esaki ta e tipo di informacion cu ta necesario pa apoya maneho structural, pa crea un base mas sigur pa e generacion nobo lanta aden. E investigacion por a tuma lugar danki na e cooperacion di e fundacionnan cu ta dirigi enseñanza, algo indispensable, pero no ta kita cu e trabao aki ta algo cu ta abarca mas cu e scolnan. Ta necesario contempla henter e ambiente, na cas, na scol y riba caya, den cual nos hubentud mester di guia y acompañamento. Presencia di e mandatario nobo encarga cu husticia y asunto social a conduci na un compromiso di su banda di incorpora e trabao haci den su maneho y, importante, percura tambe pa duna continuacion na e tipo di investigacion aki. Pasobra, aunke e audiencia tabata agrablemente sorprendi pa e trabao haci, inmediatamente esnan cu tabata presente a realiza cu esaki tabata apenas un estudio ‘piloto’ cu tin sentido solamente si e por sirbi como ‘baseline study’ pa un estudio mas amplio, y ademas continuo. A keda bon cla cu no por djis haci tur e esfuerzo, ricibi elogio y aplauso di tur banda y seguidamente laga e asunto te ey…
Dedica recurso caro y scars na e tipo di investigacion aki ta solamente responsable si di berdad e datonan ta haya uso y cu e monitoreo continuo a traves di tempo por indica tambe si e medidanan cu eventualmente a tuma tabatin e efecto desea. Tur esaki por zona masha logico pero den nos cultura gubernamental te awe investigacion dirigi na orienta y evalua trabao haci no a crea mucho raiz ainda. Pues den e caso aki, si di berdad logra un maneho permanente, cu ta haci uso di informacion procedente di investigacion periodico structura, esaki tambe lo tin su efecto riba otro terenonan gubernamental unda mester investigacion di e caracter aki.
Sin embargo, en general informacion pa sustenta maneho no ta bin necesariamente di investigacion haci explicitamente cu cierto obhetivo, manera cu a haci den e caso describi aki. Hopi informacion, riba un sinfin di tereno, ta ser acumula caba pa diferente instancia gubernamental, cu ta haci esaki pasobra ta nan tarea, hopi biaha describi den e leynan cu e departamento mester implementa y supervisa. E problema grandi ta cu den e actual cultura gubernamental tin un afan pa mantene informacion como confidencial y cu no ta divulga nada, ni na otro instancia, a menos cu tin un ‘visto bueno’ di e mandatario encarga. Ta necesario pa trece un cambio den e manera di pensa aki, cu no ta na fabor di nos propio desaroyo. Trabao gubernamental riba un cierto tereno por beneficia di informacion di un otro entidad gubernamental, cu tin e informacion pero no tin un maneho desaroya con y bao ki condicion, otro instancianan gubernamental y semi-gubernamental por haya acceso na informacion. Banda di esaki ta necesario tambe pa desaroya un maneho pa loke ta informacion cu a base periodico por bay pa publico en general y pa medionan di comunicacion.
Tur esaki lo parce masha logico pa hopi di nos, pero e realidad ta otro. Tin hasta entidadnan gubernamental cu no ta cumpli cu nan obligacion legal, tin biaha hasta bao tratado internacional, di duna informacion na publico tocante nan trabao relaciona cu e tratadonan referi. Nos sa cu tin esnan cu ta mustra riba e ley bao di cual gobierno mester duna e documentonan cu un ciudadano ta pidi (Landsverordening Openbaarheid van Bestuur; LOB). Esey ta berdad pero no ta toca e tipo di informacion cu nos ta atende aki. E diferencia ta cu e tarea general informativo cu gobierno tin ta haci cu cierto informacion mester sali pa publico regularmente y ademas ta exigi cierto preparacion den forma di tabel o grafico pa haci esaki mas accesible. Pa haci esey mester tin personal cu training adecua y nos no ta convenci cu tur departamento tin e personal ey pa haci e trabao.
Pero, promer cu tur cos, mester tin un actitud positivo dirigi na duna informacion, dentro di e aparato y den comunidad. Ta parce facil pa bisa cu nan mester ‘open up’ pero e temor cu cosnan negativo tambe ta haya nan caminda pa publicidad ta haci cu den hopi caso ta opta pa no duna nada. Pero esey no por keda asina, y esey pa un motibo masha obvio: nos ta un pais den problema, y pa resolve nos problemanan nos mester siña conoce nos realidad, den tur su facetanan. Nos mester sa kico ta bon, pa nos no benta esey afor den e proceso. Nos mester sa di e cosnan malo, pasobra ta esey nos mester mehora. E maneho hiba te awor a haci cu awor cu COHO a bin, ta resulta cu hopi informacion basico simplemente no t’ey. Nos ta contento cu gobierno ta bisa di ta pone transparencia na promer lugar. Esey ta absolutamente necesario, pero en general, no riba un ‘need to know basis’ cu gobierno ta elegi pa nos.


text:
Kralendijk- Un grupo di militar a yuda e organisashon ‘Mangrove Maniacs’ ku diferente trabou pa loke ta plantamentu di mata i palu.
Hopi di e palunan ku a planta, a wòrdu kriá na Tera Barra, ku ta spesialisá den esaki. Tambe e militarnan a yuda habri diferente kanal den área di palu di mangel na Lac Bay.
E boluntarionan di Mangrove Maniacas a keda hopi impreshoná ku e trabou di e militarnan ku ta pertenesé na 13e Infanteriebatalion.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
Gradicimento / Invitacion
Pa medio di esaki famia Hernandez, Maduro, Wever, Filiciana, Bislik,Dirksz kier gradici tur esnan cu di un manera of otro a duna nos e sosten, consuelo y forsa durante e tempo dificil cu e fayecimento y entiero di nos difunto stima:
Alfonso Ronald Hernandez
“Nate’
*10-08-1950 – †25-08-2021
Boso muestra di atencion ta di hopi aprecio y un gran sosten pa nos.
Un danki na un y tur cu a manda krans, whatsapp, e-mail y a hasi Yamada nan telefonico.
Un danki special ta bay na tur miembronan di famia, specialmente na e personal di Aurora Funeral Home pa cu su bon servicio y atencion, tambe un danki di curason pa e pastor di parokia di Dakota pa su bon servicio y atencion.
Y na tur cu a stima nos: Tata, Welo, Ruman y nos Omo.
Boso muestra di atencion tawata un gran consuelo pa nos tur.
Na mes un momento nos ta invita famia, bisiña, amigo y conocirnan pa compaña nos na 3 Santo Sacrificio di misa na Misa Inmaculada Concepcion na Sta Cruz
Diahuebs 16 sept., Diabierna 17 sept. y diasabra 18 sept. pa 7’or di anochi.
Despues di misa lo tin un rosario na cas: Sero Biento # 32 pa sosiego di su alma.
Boso presencia ta altamente aprecia


text:
Pronóstiko di tempu pa Kòrsou i bisindario bálido te djaluna mainta 06:00 o.l., 29 di mei 2017.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 29 di mei 2017.
Kompilá: Djadumingu 28 di mei 2017, 05:00 o.l. (09:00 UTC).
Tempu: Por lo general parsialmente nublá ku chèns pa algu di áwaseru durante oranan di mainta.
Temperatura máksimo lo alkansá 31 ºC i temperatura mínimo 26 ºC.
Solo ta sali 06:10 i ta baha 18:56 o.l.
Bientu: Direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Prinsipalmente den dia, de bes en kuando fuerte den ráfaga; forsa 6 (40 te 50 km/ora, 22 te 27 nudo).
Situashon general: Un ola tropikal situá awe atardi riba e parti oriental di laman Karibe i ta move den un direkshon west. Ta antisipá ku e sistema aki lo krusa nos region durante oranan lat di djadumingu pa djaluna mainta. Durante di pasashi di e sistema aki por spera algun áwaseru lokal. No ta eksklui chèns pa welek ku bos.
Kondishon di laman: Por lo general moderá ku altura di olanan entre 1.0 i 2.0 meter (3 pa 6 pia). E kódigo Hel pa laman brutu a keda kansela entrante awe mainta.
Fenómeno spesial: Ningun.
Pèrspektiva te djamars mainta: Shelu ta parsialmente nublá ku chèns pa awa kai prinsipalmente durante oranan di mainta.
Meteorólogo: Statia
E próksimo boletin di tempu lo wòrdu publiká djadumingu 11:00 o.l (15:00 UTC).
AKTUALMENTE NO TIN NINGUN VIGILANSHA ÒF ATVERTENSHA NA VIGOR PA KÒRSOU.
Konsultá nos pronóstiko regular mas resien pa mas informashon riba kondishonnan di wer i laman riba i banda di nos isla.
THERE ARE CURRENTLY NO WATCHES OR WARNINGS IN EFFECT FOR CURAÇAO
Refer to the latest regular local public forecast bulletin for more information about the weather on and around our island.
ER ZIJN MOMENTEEL GEEN VOORWAARSCHUWINGEN OF WAARSCHUWINGEN GELDIG VOOR CURAÇAO
Raadpleeg onze laatste reguliere verwachting voor meer informatie over het weer op en rondom ons eiland.


text:
Minister Dangui Oduber Buelo directo entre Newark y Aruba cu JetBlue ta demostra confiansa den Aruba
Minister Dangui Oduber
Buelo directo entre Newark y Aruba cu JetBlue ta demostra confiansa den Aruba
ORANJESTAD – Diasabra ultimo minister Oduber den presencia di Aruba Airport Authority N.V. (AAA), CEO di ATA Ronella Tjin Asjoe-Croes, CEO di AHATA Tisa LaSorte, JetBlue General Manager AUA/CUR Karen King y otro partner y stakeholder a yama bonbini na JetBlue su buelo inaugural for di Newark (EWR) pa Aruba (AUA).
Aruba ta contento di por ta un di e destinacionnan escohi pa e aerolinea partner di 14 aña. Aruba a wordo identifica como un di e mercadonan cu JetBlue ta anticipa cu lo crese den demanda serca e pasaheronan cu kier bai cu vakantie.
E buelo inaugural aki a demostra e confiansa y compromiso cu Jetblue tin cu pais Aruba. No obstante e situacion di crisis Jetblue a dicidi pa lansa e buelo inaugural di Newark-Aruba. Un logro importante pa nos turismo y specialmente e mercado di North East.
“Nos ta hopi contento cu JetBlue, nos aerolinea partner di 14 aña y actual di dos carrier mas grandi pa Aruba a dicidi di expande su presencia cu buelonan directo pa Aruba for di New York – Newark riba diasabra y diadomingo abordo di JetBlue su Airbus A321 neo. Ofreciendo tambe buelo for di Fort Lauderdale, JFK New York y Boston, esaki ta JetBlue su di 4 gateway pa Aruba como un di e destinacionnan esencial for di unda nan ta brinda nan servicio hopi exitoso “Mint” cu a wordo lansa na 2015 riba buelonan selecta.
Nos ta hopi sigur cu e servicio for di Newark lo ta un otro servicio exitoso mas riba e network di ruta di JetBlue.
E buelo inaugural aki ta parti di e strategia di JetBlue pa accelera su recuperacion y genera entrada den e situacion di biahe actual y pa Aruba, esaki no por a bin na un mihor momento como destinacion turistico. E ta sirbi tambe pa un confirmacion y testimonio di un aerolinea su abilidad pa move capacidad rond; obstante e retonan financiero y operacional cu nan ta enfrentando actualmente.
Minster Oduber ta hopi contento y satisfecho cu e buelo inaugural aki. Minister Oduber ta demostrando cu hechosnan y accionan concreto con ta trahando pa Aruba recupera su turismo. Tur dia ta trahando incansabel pa e recuperacion cubta importante pa nos turismo, economia, finanzas publico y cuponan di trabou.
Nos ta convenci cu Aruba lo “bounce” bek mas liher cu hopi ta premira. E cantidad di buelonan e ultimo simanandi merca ta aumentando y tambe e load factor. Diasabra ultimo nos a haya 23 buelo di merca y 1 di Canada. Esaki tawata e weekend di mas ocupa cual ta duna un perspectiva positivo di recuperacion.
Esaki ta un indicacion cu e confiansa di e turista mericano den Aruba tey y ta creciendo.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 22 di yüli 2017.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 22 di yüli 2017.
Kompilá: djabièrnè 21 di yüli 2017, 05:00 o.l. (09:00 UTC).
Tempu: Leve te parsialmente nublá ku un chèns pa un áwaseru lokal durante oranan di mainta, despues wer lo ta seku.
Temperatura máksimo lo alkansá 33 ºC i temperatura mínimo 27 ºC.
Solo ta sali 06:20 i ta baha 19:04 o.l.
Bientu: For di direkshon i moderá; forsa 3 te 4 (12 te 30 km/ora, 7 te 16 nudo). De bes en kuando basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general: Un ekstenshon di un sistema di preshon haltu ta dominá e tempu den nos área. Un áwaseru di durashon kòrtiku por desaroyá, pero esaki ta durante oranan di mainta so. Ademas, un fluho di bientu ménos ta okashoná temporalmente sintimentu ku mas kalor.
Kondishon di laman: Trankil te lokalmente moderá ku altura di olanan entre 0.5 i 1.5 meter (2 pa 5 pia).
Sistemanan signifikante di wer tropikal: Ningun
Fenómeno spesial: Ningun.
Perspektiva te djadumingu mainta: Shelu lo ta generalmente leve nublá i wer seku ta persistí.
Meteorólogo: Figueroa
E próksimo boletin di tempu lo wòrdu publiká djabièrnè 11:00 o.l. (15:00 UTC).


text:
Nos invitado den e programa aki ta Sra. Brigitha Manuel kariñosamente jamá Brida. E no tin su bista mas pero ta konsiente di tur loke ta pasa rondo di dje. Nos ta kombersa kune tokante su bida, kosnan di antes i tambe lokual ku e ta hasi.
Produkshon: Fundashon Históriko Kultural Boneriano
Durashon: 51 minüt
Fuhikubo ta presentá: Brigitha Manuel-Martis
Nos invitado den e programa aki ta Sra. Brigitha Manuel kariñosamente jamá Brida. E no tin su bista mas pero ta konsiente di tur loke ta pasa rondo di dje. Nos ta kombersa kune tokante su bida, kosnan di antes i tambe lokual ku e ta hasi.


text:
Diaranson merdia 30 october 2019 Departamento di Premieheffing ta cera
En conexion cu actividadnan interno departamento di Premieheffing di SVb ta cera riba diaranson 30 di october 2019, entrante 12:00 PM.
Departamento di Premieheffing ta na unda trahado y doño di trabao ta haci inscripcion ademas ta haci cambio riba nan datosnan. Departamento di Premieheffing ta situa na oficina principal na Eagle riba e prome piso.
Diahuebs 31 di october departamento di Premieheffing ta habri atrobe na e orario normal entrante 7:30 AM.
Nos ta ofrece nos desculpa pa cualkier inconveniencia.


text:
Staf ministerial (MS) ta sostené e ministerio riba un nivel táktiko pa loke ta Rekurso humano (HRM), Desaroyo di organisashon, Informátika, Finansa i Komunikashon. Tur e áreanan aki ta funshoná segun e maneho general stipulá dor di Gobièrnu. Staf Ministerial na su turno ta sòru pa e maneho aki keda ehekutá den e ministerio. Staf ministerial ta traha huntu ku e otro ministerionan ku ta stipulá e maneho pa duna nan informashon di kon e maneho ta funshoná den práktika. Staf Ministerial tin pues un ròl pa fasilitá, konsehá, kontrolá i raportá tur aktor ku e ta traha kuné.
Staf Ministerial tambe ta konsehá tur direktornan di e ministerio. Staf Ministerial ta kontrolá tur petishon ku drenta di organisashonnan di e ministerio pa di e forma aki wak si nan ta kumpli ku e maneho stipulá. Staf Ministerial ta bou di responsabilidat di e Sekretario General (SG) di e ministerio i ta raportá tur luna na dje tokante tur e trabounan.
Pues e tareanan prinsipal di staf ta:


text:
Algun tempo atras e Prome Minister a declara cu niun hende cu tabata forma parti di e ministerionan maneha pa Otmar Oduber lo keda retira pero awe ta mustra di ta diferente. Tur comisario cu ta(bata) forma parti di un N.V. maneha door di e ex Minister a haya carta di retiro durante dia di awe. Esaki a cay manera un sorpresa pa cada un di e profesionalnan aki ya cu cosnan tabata den ‘viento en popa’ cu mayoria di e N.V.nan.
E ex mandatario tabata maneha un total di cuater N.V. estatal cual tabata ATA, AruBus, ANSA y AAA. Kico exactamente lo a conduci na e retiro repentino aki no ta conoci ya cu ta trata di personanan cu ta hunga un rol importante den board di cada un di e companianan aki. Un di e personan cu a keda retira a bisa Bon Dia, “Esaki ta nada otro cu persecusion politico. Bo no ta kita un persona for di trabou mientras e ta cumpliendo cu su debernan.” E persona ta sigui bisa, “E cos ki no ta coincidencia paso ta tur di nos cu a traha bou di maneho di Otmar a wordo retira.”
Bon Dia Aruba a logra haya un bista di e carta y notabel di esaki tabata cu a gradici e personan pa nan trabou y deseanan suerte pa futuro. Bon Dia Aruba a tuma contacto cu sr. Oduber kende a bisa cu enberdad e la ricibi varios yamada pero no por duna mucho comentario ainda paso e no sa kico exactamente ta pasando. Aunke e reaccion tabata den un forma corto, e ex mandatario ta splica cu esaki no ta cay como un sorpresa, mirando cu ta varios di esnan cu a forma parti di su ministerio a keda retira. Oduber a termina bisando “Tur e empresanan estatal aki tabata tin hendenan capacita den nan hunta di comisario y unda sigur tres di e cuatro empresanan aki ta genera ganashi bruto, sigur mas cu antes, pa gobierno.”
Bon Dia Aruba lo tuma contacto cu e minister encarga awor cu e N.V.nan aki y lo ta en espera di un reaccion oficial di e ex mandatario.


text:
News
Pabien riba dia di Hende Muher
Atletanan Olimpico femenino a pone Aruba riba e mapa mundial den deporte.
E clasificacion pa e Weganan Olimpico di Rio de Janeiro 2016 di e atletanan femenino, Nicole van der Velden(Sailing), Philipine van Aanholt(Laser), Allyson Ponson(Landamento) y Monica Pimentel(Taekwondo) tabata simplemente un muestra di e progreso y dominio di nos hende muhernan den e deporte local. Pa hopi aña nos atletanan femenino a sobresali na nivel internacional mas cu nos atletanan masculino. E atleta femenino Nicole van der Velden tabata e prome atleta local cu a yega e nivel cu tanto nos a anhela pe esta esun Olimpico. Na Aarhus, Dinamarca e atleta di Aruba a haci historia door di bira e prome cu a clasifica pa Rio 2016. Pero e no a keda na e atleta van der Velden so, algun siman despues e atletanan van Aanholt, Ponson y Pimentel(tur femenino) a sigui e pasonan di Nicole. Hunto cu e atletanan masculino Mikel Schreuders, Thijs Visser y Jayme Mata nan a forma e delegacion cu a representa nos pais na e Wegana Olimpico di Rio 2016.
Aña pasa un bes mas Aruba su atletanan femenino esta Kayla Arends y Mali Rafini ta haci historia pa nos dushi isla ora nan ta logra como e promenan, e clasificacion pa e Weganan Olimpico Hubenil Buenos Aires, Argentina.
No tin duda cu nos representantenan femenino den deporte a sa na laga Aruba su nomber resona den exterior. Esaki ta danki na nan propio corahe, sacrificio y determinacion pa logra lo maximo pa na mes, nan deporte y Aruba.


text:
E ekipo di SV Britannia ta biniendo di gana Bubali 4-0 den e prome fecha di campeonato Division Honor y a keda di wak ta con nan lo midi contra La Fama e siman aki, e ekipo berde a bin di perde den nan prome wega contra RCA.
Den e parti inicial e wega aki tabata bastante pareu, pero na un velocidad modesto sin momentonan di sorpresa. Ta te despues di e prome cuarto di wega Britannia a cuminsa organisa nan mes un poco miho cu ayudo di Luis Estrada den medio-campo, esey combina cu e wega intenso di Daniel Linscheer, cu tabata enfrentando su ekipo bieuw, a duna Britannia un poco di bentaha.
Asina mes e yegadanan di Britannia no tabata inclui tironan mucho peligroso pa e porteria di La Fama, cu a defende bon te na e punto ey. La Fama mes a hasi un di nan prome atake serio te cu rond di minuut 27, y for di eynan a horta e iniciativa di Britannia, pero sin por concretisa.
E wega despues a bira uno hopi “nonchalant”, pero husto den e momentonan ey, ta Daniel Linscheer a sorprende cu un escape cu bala y a los un tiro pa anota e gol di bai ariba na minuut 31, Britannia 1 La Fama 0.
Britannia a inspira despues di e gol di Linscheer cu a dunanan un injeccion bastante necesario y nan a domina e wega, cu algun ocasion di peligro riba gol di La Fama, tres chens bon consecutivamente den pia di Linscheer mes, Walter Rangel y Lionel Tromp pero sin pone bala den net, La Fama en cambio a opta pa purba algun wega di contra-golpi, pero nada serio a pasa te cu halftime cu e bentaha minimo di Britannia.
La Fama a organisa nan mes mihor den e di dos tempo y a pone mas presion riba e defensa di Britannia, e ekipo Savanetero a insisti y a sali busca e gol di empate. Te cu minuut 70 ainda por bisa cu La Fama tabata serka di e empate, kizas mereci pa nan esfuerso, pero ta net den e momentonan aki, Britannia den un contra-atake, Luis “Coco” Estrada ta hasi e wega 2-0 pa e Pumanan di Piedra Plat, realmente un banjo di awa frieuw pa La Fama.
Djakinan Britannia a controla e wega cu bala y tempo, La Fama a sigui purba toch, esfuerso tabatin, pero cu un desbentaha di 0-2, Britannia tabatin mas opcion. Na minuut 85, Thionne Oduber cu a drenta pa Lionel Tromp, a hasi e wega 3-0 pa Britannia. La Fama apesar di e desbentaha grandi awo a sigui purba y na minuut 90 hasta a logra penetra den area penal di Britannia pero e bala ta dal den palo di gol. Asina e wega a keda te cu pitaso final pa un bon victoria di Britannia, den un hopi miho di dos tempo di wega cu bon arbitrahe.
Daniel Linscheer di Britannia ta nos “Man Of the Match”, Britannia ta na cabes di Division Honor awor cu 6 punto den dos wega, 7 gol anota, sin permiti gol encontra ainda, solido, pero tabata contra dos ekipo cu por bai bataya e anja aki pa ascenso/descenso apesar cu ta tempran ainda den e temporada aki. La Fama ta keda sin punto riba tabla den penultimo lugar.


text:
Eindtermen
Materia di enseñansa secundario general Ciclo Basico
Enseñansa secundario general Ciclo Basico ta e prome dos añanan di un scol di mavo of havo/vwo. Den e documento cu ta yama “vakleerplan Ciclo Basico” ta describi e habilidadnan cu un alumno mester alcansa na final di enseñansa secundario general Ciclo Basico pa tur materia.
Materia di enseñansa secundario general Ciclo Avansa
Enseñansa secundario general Ciclo Avansa ta e ultimo dos añanan di mavo, e ultimo tres añanan di havo y e ultimo cuater añanan di vwo. Den e documento cu ta yama “eindtermen” ta describi e metanan cu un alumno mester alcansa na final di enseñansa secundario general Ciclo Avansa.
Enseñansa Profesional Intermedio (EPI)
Enseñansa profesional intermedio ta prepara e alumno pa un profesion. Na Aruba ta distingui diferente nivel di enseñansa profesional. Enseñansa profesional intermedio ta prepara e studiante pa nivel 2 y nivel 3. E estudionan di enseñansa profesional intermedio cu ta prepara e alumno pa un profesion ta parti den diferente unit: ciencia y tecnologia, salubridad y servicio, economia y hospitality and tourism. Pa cada estudio ta describi e metanan final cu e alumno mester alcansa pa por haya un diploma pa por eherce un cierto profesion. E metanan final ta describi den forma di terminonan final.
Enseñansa Profesional Basico (EPB)
Enseñansa profesional basico ta prepara e alumno pa un profesion. Na Aruba ta distingui diferente nivel di enseñansa profesional. Enseñansa profesional basico ta prepara e alumno pa nivel 1 y nivel 2 di enseñansa profesional. E enseñansa regular ta distingui ademas di esaki tambe dos ciclo: “startjaar” cu ta prepara e alumno pa scoge un profesion y un ciclo di profesion cu ta prepara e alumno pa e profesion.
Noticia
- Dia Nacional di Estudio di SAM tawata un exito (11/14/2019)
- Dia Nacional di Estudio di Scol Arubano Multilingual (10/10/2019)
- Minister ta aproba metanan nucleo pa scol primario (3/27/2018)
- Kerndoelen Primair Onderwijs (doc) (8/1/2017)
- Seminario di Kerndoelen pa Scol Preparatorio (6/1/2017)
- Training Kerndoelen Rekenen & Wiskunde plus (10/16/2016)
- Prueba Nacional di Matematica (4/11/2016)
- Kerndoelen presenta na docentenan di kleuterschool (10/22/2015)
Info / Contact
DEA afdeling Curriculum OntwikkelingScroll To Top


text:
Ret Karibense ta trese un seri di artíkulo tokante e islanan di Hulanda karibense, sinku aña despues di e renobashon estatal di 10 di òktober 2010. Riba e fecha ei a desmantelá Antia Hulandes i Sint Maarten i Kòrsou a bira pais outónomo den reino. For di e dia ei Boneiru, Sint Eustatius i Saba ta ‘munisipio ekstraordinario’ di Hulanda. Aruba tin e státùs outónomo for di 1986 i no tabata forma parti mas di Antia Hulandes.
AMSTERDAM – Mienstras ku Kòrsou ta sali for di Antia na Hulanda tin diferente enkuentro sensashonal. Salanan yen i hopi hende grandi di edat presente. Sinku aña despues di 10-10-10 e grupo aki ta haña ku Kòrsou a bandoná nan.
Esnan ku ke yuda edifiká e isla mester bini bèk mas lihé posibel, asina e mensahe ta kada bes ora polítikonan di Kòrsou bishitá Hulanda. E hendenan grandi ta soña di bai bèk, pero nèt nan e gabinete na Kòrsou no ta warda ansiosamente. Kòrsou ta luchando ku enbehesimentu i si esaki sigui oumentá no ta bon pa ekonomia i seguridat sosial.
“Si, ta bèrdè ku nos lo kosta komunidat plaka. Pero no lubidá, ta nos a yuda lanta e komunidat”, segun Mariëta Emers (69) di fundashon Caribische Senioren Tilburg. “Nos ta bon biní pa nos plaka, pa nos wak mucha tambe i pa sobra ta konsiderá nos un molèster. Mi ta komprondé masha bon pakiko hopi hende grandi di edat ta sinti ku a laga nan na kaya.”
Remigrashon
Bibienda públiko kurasoleño FKP ta bini Hulanda pa seshon di informashon i nan ta buska prinsipalmente hende ku ke kumpra kas. Hende grandi di edat ku no tin kapital no tin nodi di akudí mes na gobièrnu. Na e anochi di informashon na Kas di Kòrsou e preguntanan ta trata solamente remigrashon. E hendenan grandi di edat, meskos ku sobrá presentenan, ta di opinion ku gobièrnunan kurasoleño i hulandes mester yuda nan tantu den práktika komo finansieramente ku remigrashon. Pero no tin plaka pa esaki i e prioridatnan ta diferente, segun e embahador di gobièrnu Marveline Wiels.
“Hende tin e idea ku tur nos hendenan grandi na Hulanda tin plaka. Pero esei no ta bèrdè”, Irene Hoekstra di e klup di hende grandi di edat Ban P’e na Den Haag ta bisa. Na nos fundashon tambe un hende di Kòrsou a bin papia di un proyekto di kas luho. E hendenan ku a bini a bai kas bèk desapuntá. Nos hendenan grandi hopi bia ta biba di un penshun chikí, ounke ku nan situashon na Hulanda ta poko mas stabil.”
E bieunan probablemente lo no haña un kas popular nunka mas. Si bo no ta biba na Kòrsou, bo no por para riba e lista di espera. Pasobra ta sigur 5000 habitante tin ta warda un kas asina mas ku dies aña kaba.
Kas di ansiano
Ántes bo tabata keda biba serka bo yunan te dia bo muri. Pero lástimamente esaki no t’asina mas, pasobra e yunan ke biba nan mes bida”, Mariëta Emers ta konta. I si bo por biba serka bo yu mes, pa motibu di espasio ta difísil pa bo bai ku bo kosnan. Hende a bira ménos sosial. Bo ta sinti komo hende grandi ku awor b’a bira un molèster pa esnan rònt di bo na Kòrsou.”
“No ta un opshon pa bai un kas di ansiano”, Emers ta konta. “Bo sa ku e ora ei e fin ta yega hopi seka pasobra kasi no tin nada di hasi henter dia. Pero na Hulanda tambe bo ta mira nan bai atras mentalmente i físikamente, pasobra tin hopi soledat i nos hendenan no ta sali pa nan propio kousa.”
“Ta tristu i duru pa tende ku Kòrsou no tin mester di nos”, Irene Hoekstra ta konta. “Ta pesei tòg nos ta trata di saka nan for di nan isolashon sosial i organisá enkuentronan. Tòg hopi ansiano lo haña un manera pa nan bai bèk, pasobra ta nan último soño.”
Outor John Samson


text:
KRALENDIJK – Djabièrnè último 17 di yüli 2020, partido nr 3 di e torneo 60 aña di FFB, tabata e partido entre e ekiponan di S.V. Vitesse di Antriòl Pabou i S.V. Young Boys di Nort Saliña. Tabata un partido ku a konosé un total di 5 gol, di kua Young Boys a bai ku e viktoria di 3-2 riba Vitesse.
E ekiponan Vitesse i Young Boys a sa di hala bastante hende hiba stadion di Kralendijk pa mira e partido. Un total di 676 fanátiko a paga pa mira e partido, di kua 497 adulto, 146 mucha i 33 fanátiko riba 60 aña.
E promé mitar di e partido Young Boys a hunga ku bientu na fabor i Vitesse ku bientu kontra. Tabata e ekipo di Young Boys ku a bai dilanti 1-0 den e partido, esaki ku gol madrugador di Burnangel Gerly na di 2 minüt di e partido. Na di 15 minüt Young Boys ku a sigui poné preshon riba e arko di Vitesse, ta amplia bentaha na 2-0 ku gol di Burnangel Gerly ku a hinka su di dos gol di e partido. Vitesse a sigui buska e gol di kòrta bentaha i tabata Rendy Polonio na di 27 minüt di e partido, ta anotá pa Vitesse kòrta bentaha na 1-2, skor tambe ku e partido a parti na dos kuné pa sosiegu.
E di dos mitar Vitesse a subi tereno di wega desidido i na 56 miunüt di e partido ta haña pinalti, di kua Giovanni Janga ta tira ku éksito pa empatá e partido 2-2. Na di 79 minüt di e partido, Young Boys ta hasi e partido 3-2 ku gol di Xemion Celestijn. Despues di esaki e partido no a konosé mas gol i ta finalisá den viktoria di 3-2 pa e hóbennan di Nort Saliña ku ta Young Boys.
Ku e resultado aki Young Boys ta sigui pa e siguiente buèlta di e torneo, Vitesse ta eliminá di e torneo.
Un danki di parti FFB ta bai na e fanatikada di ámbos ekipo pa presensiá e partido i apoyá e ekiponan. Rèfrinan ku a dirigí e partido aki tabata Franson Melaan, asistí na banda pa Kòki Winklaar i Geoffrey Angela.
Despues di e partido aki e torneo a sigui ayera nochi di kua nos lo bini ku e resultado den otro edishonnan e siman aki.
Riba potrètnan e ekiponan, rèfri ta papia ku e kapitannan promé ku e partido, e kapitannan ta deseá otro éksito i outornan di e sinku golnan di e partido.


text:
Trabounan di asfaltá ta kousa desviashon di tráfiko riba kaminda di Wespen
Trabounan di asfaltá ta kousa desviashon di tráfiko riba kaminda di Wespen
Willemstad – Obra Públiko ta anunsiá ku ta asfaltá Kaminda pa Wespen, entre Wacawa i Savonet, riba dianan djamars 20 i djárason 21 di yüni próksimo. Ta asfaltá mesora e espasio di parker di Parke Kristòf tambe. Pa e motibu aki, e pida kaminda, entre kilometer 3.600 i kilometer 4.750 di e kaminda pa bai Wespen, ta será riba e dianan menshoná, entre 7’or di mainta i 5’or di atardi.
Tráfiko ta desviá via di e ruta Soto – Santa Cruz – Lagun durante e dianan i oranan menshoná. Kontratista Aliansa Civil & Road Works BV i Obra Públiko ta pidi komprenshon pa e trabounan ku mester tuma lugá i ta pidi públiko pa tene kuenta ku e desviashon.


text:
KRALENDIJK – William Evertsz ta sertifiká di Merka, pa duna abo treinen i preparashon di defensa propio (self defence), pa bo defendé bo mes na kualke momentu di nesesidat ku esaki presentá. Ku e preparashon ku bo tin den esaki, bo por hañabo ta usa bo konosementu den esaki pa defendé bo mes. E ta pa mucha i hende grandi, tantu hende muhé komo hòmber i no tin edat den esaki. Sr. Evertsz a bai Merka pa risibí su sertifikado pa por duna i pasa su konosementu na otronan.
Tuma kontakto ku sr. William Evertsz via Jong Bonaire òf na number di telefon +599 777-2095 pa mas informashon.


text:
SOAW TA DRENTA BARIO
SOAW TA DRENTA BARIO
Willemstad – Ministerio di Desaroyo Sosial, Labor i Bienestar(SOAW), huntu ku minister Koeiman ta
drenta bario pa presentá su plannan na habitantenan i organisashonnan di bario. Meta di esaki ta pa
huntu bai traha na desaroyo di barionan di Kòrsou.
Pa ehekushon di su plannan, SOAW no por inisiá den tur bario pareu, pero pa kuminsá, a skohe 3
bario ku ta Montaña, Gibraltar i Tera Kòrá. Den un skema ku lo keda anunsiá despues, SOAW lo
publiká e sekuensia di e barionan ku lo sigui.
Djasabra dia 22 di yüli 2017 SOAW ta hasi su kick off, kaminda diferente funshonario di SOAW,
huntu ku otro stakeholder, lo ta presente den e siguiente barionan i na e siguiente orarionan;
Montaña 09.00 a.m. SOAW i ministerio di Hustisia ta ku e bus/mobil riba plenchi patras di
kolegio Angela Jessurun na Montaña Abou(Kaya Balerian-Dal Pega). Funshonarionan
di SOAW lo ta presente pa kuminsá bishitá hende grandinan den bario di Montaña.
Tambe 60 + i hóbennan entre 18 – 30 aña por pasa registrá riba e mobil pa programa i
proyektonan ku ta bai kuminsá próksimamente.
09.30 – 10.15 organisashonnan di bario Montaña i habitantenan por topa minister den
sentro di Bario Montaña pa un diálogo kòrtiku.
Gibraltar 11.00 – 12.00 organisashonnan di bario i habitantenan di Gibraltar por papia ku
minister den sentro di Bario Gibraltar. Mientrastantu, funshonarionan di SOAW lo
kuminsá for di 09.00 or di mainta ku nan bishita serka personanan di edat den e bario.
Aki tambe habitantenan por inskribí i haña informashon di programa i proyektonan
ku lo kuminsá próksimamente.
Tera Kòrá 01.00 – 02.00 p.m. organisashonnan di bario i habitantenan por topa minister i e tim di
SOAW den sentro di Bario Tera Kòrá. Aki tambe SOAW lo kuminsá bishitá
personanan di edat den bario for di 09.00 or di mainta. Tin oportunidat pa
habitantenan por inskribí i haña informashon di programa i proyektonan ku lo
kuminsá próksimamente.


text:
Komishonnan
Komishonnan Fiho (òf Permanente). Parlamento por instalá un komishon fiho pa kada un Ministerio di Gobièrnu. Banda di esakinan tin un Komishon pa Asuntunan Doméstiko, un Komishon pa Asuntunan di Reino i Relashonnan Interparlamentario i un Komishon di Prosedimentu di Parlamento. E komishonnan fiho ta hasi tur trabou preparatorio i ta raportá/duna konseho na Komishon Sentral di Parlamento;
Komishonnan temporal. Parlamento por instalá un komishon temporal pa un tópiko spesífiko, mará na un periodo determiná aselantá;
Komishon Sentral ku normalmente ta habrí pa públiko. Parlamento por disidí na tene esaki ku porta será. Komishon Sentral na su turno ta hasi trabounan preparatorio pa asina konsehá i raportá direktamente na Reunion Públiko di Parlamento. Un trabou hopi importante di Komishon Sentral ta esun di publiká relato di proyektonan di Lei p’asina e Lei por pasa pa tratamentu den Reunion Públiko. Den kaso di un proyekto di Lei, Komishon Sentral ta publiká un relato pa medio di Gobernadó dirigí na Gobièrnu di Kòrsou. Komishon Sentral tambe por tuma desishonnan riba entre otro riba biahenan di trabou;
Reunion Públiko (òf Plenario) ku ta habrí pa públiko. Den e reunionnan aki ta tumá desishon, por ehèmpel aprobá Leinan pa Pais i tambe trata otro konseho i relatonan di Komishon Sentral.


text:
Keho a keda entrega - investigacion a cuminsa.
Oranjestad, Aruba - 23 augustus 2020 Team di maneho di Crisis Covid-19 a tuma nota di echo cu un lista di nomber di pashentnan a ser poni den circulacion riba medionan social. Esaki ta un violacion hopi serio di etica di trabao y di e principionan mas importante den maneho di salubridad.
Desde inicio di e crisis di Covid-19 te cu awe; Crisis Team, DVG y Hospital ta atendiendo cu e Crisis y e data di e casonan di Covid-19 den un circulo hopi chikito pa hustamente proteha e informacion priva di cada pashent. Tur nos profesionalnan ta dunando e maximo di nan mes, poniendo nan mesun salud y bida na riesgo pa yuda y brinda e mihor cuido posibel na tur nos pashentnan. Pesey e echo aki di publica lista di informacion priva di patientnan ta un echo sumamente grave y condenabel cu na e momentonan aki ta wordo atendi cu ne por medio di un keho cu a keda entrega y un investigacion cu a cuminsa.
Team di Crisis di gobierno ta suplica cualkier persona cu por a haya e lista aki pa deshaci di esaki y no sigui pase rond pasobra cu e ta un echo castigabel. Mientrastanto extra pasonan a wordo tuma pa preveni cu algo asina por bolbe sosode den futuro. Autoridadnan ta vigilando e situacion aki di serca